**33. dňová príprava k zasväteniu sa**

**Ježišovi prostredníctvom Panny Márie**



## Každý deň si nájdi čas na rozjímanie nad textami od 15 min. a viac. Môžeš rozjímať aj nad evanjeliom dňa, ale snaž sa prečítať si texty v brožúrke.

## Konkrétne sa snaž aplikovať rozjímanie do života a počas dňa sa vráť k spytovaniu svedomia, aby si žil tému počas dňa.

## Okrem toho sa pomodli aj ruženec, kde sa môžeš nad danou témou opäť zamyslieť očami Panny Márie v jednotlivých tajomstvách.

## časť - Zriecť sa ducha sveta

### Aspoň 12 dní sa venuj vyprázdňovaniu od ducha sveta, ktorý je v rozpore s duchom Ježiša Krista: spytuj si svedomie, modli sa, zriekaj sa vlastnej vôle, umŕtvuj sa, usiluj  sa o čistotu srdca.

**MÁRIA ZASVÄCUJEM SA TVOJMU NEPOŠKVRNENÉMU SRDCU**

## Zachovaj poriadok a poriadok zachová teba. Mysli na to, čo robíš. Nestaraj sa o nič iné, či už zlé alebo dobré.

Začni ľubovoľnou modlitbou k Duchu Svätému, môžeš použiť napr.:

### VZÝVANIE DUCHA SVÄTÉHO – vyber si ľubovoľnú modlitbu, môžeš použiť svoje slová, alebo napr.:

Príď, Duchu Svätý. Príď, Oheň lásky. Príď, Otče úbohých, pohnutý mojimi ranami. Príď, Duchu Svätý, do našich sŕdc a zošli nám z neba lúč svojho svetla. Príď k nám, Otče chudobných, darca darov sľúbených, Príď, svetlo našich sŕdc. Amen

Príď, Tešiteľ najlepší, ó, hosť duše najsladší, ty sladké občerstvenie. V práci si poľahčenie, v sparne si ovlaženie, v plači si potešenie. Svetlo oblažujúce, naplň myseľ aj srdce ľudu tebe verného. Bez pomocnej milosti človek žije v hriešnosti, nie je v ňom nič dobrého. Očisť, čo je skalené, zavlaž, čo je znavené, uzdrav, čo je zranené. Ohni, čo je stŕpnuté, zohrej, čo je skrehnuté, naprav, čo je zblúdené. Daruj svojim veriacim, s dôverou ťa prosiacim, svätú milosť sedmorú. Daj za čnosti odmenu, daj smrť dobrú, blaženú, daj nám radosť trvalú.

*(sekvencia Turičnej nedele, úryvok)*

Príď, Duchu Svätý, tvorivý, príď svojich verných navštíviť, naplň nám srdcia milosťou, ktoré si stvoril múdrosťou. Tešiteľom si nazvaný, dar Boží z neba nám daný, zdroj živý, láska, oheň v nej i pomazanie duchovné. Ty, darca darov sedmorých, prst Boží v dielach stvorených, ty, prisľúbenie Otcovo, dávaš reč, slovo Pánovo. Osvieť nás, ducha posilňuj, do sŕdc vlej lásku ohnivú, keď telo klesá v slabosti, vzpriamuj ho silou milosti. Pred nepriateľom ochráň nás, svoj pokoj daj nám v každý čas, nech vždy pod tvojím vedením vyhneme vplyvom škodlivým. Nauč nás Otca poznávať a jeho Syna milovať a v teba, Ducha obidvoch, daj veriť vždy, vo všedných dňoch. Sláva buď Bohu Otcovi víťazstvo jeho Synovi, nech večná chvála zaznieva aj Duchu Tešiteľovi. *(hymnus Veni Creator)*

Ó stravujúci Oheň, Duchu lásky, vzbĺkni vo mne, nech sa mi v duši uskutoční akoby vtelenie Slova; nech mu je moje človečenstvo novou nádobou, kde obnoví svoje tajomstvo. A ty, Otče, skloň sa k svojmu úbohému stvoreniatku, zahaľ ho svojím tieňom a viď v ňom iba svojho milovaného, v ktorom máš všetko zaľúbenie. *(bl. Alžbeta od Trojice)*

Kráľ nebeský, Utešiteľ, Duch pravdy, ty si všade a všetko napĺňaš, poklad dobra a darca života, príď a prebývaj v nás. Očisti nás od každej poškvrny a spas, Dobrotivý‘, naše duše. *(byzantská liturgia)*

**1. deň: Zriecť sa ducha sveta - zasvätenie nášho vlastníctva**

**Podčiarkni si niečo z textov a rozjímaj nad tým.**

**Mt 6,19-21:** Nezhromažďujte si poklady na zemi, kde ich moľ a hrdza ničia a kde sa zlodeji dobýjajú a kradnú. V nebi si zhromažďujte poklady; tam ich neničí ani moľ ani hrdza a tam sa zlodeji nedobýjajú a nekradnú. Lebo kde je tvoj poklad, tam bude aj tvoje srdce.

**Jak 4,4:** Cudzoložníci, neviete, že priateľstvo s týmto svetom je nepriateľstvom s Bohom?!

### MEDITÁCIA

### *Filotea. Sv. František Saleský*

Chudobný duchom je ten, kto vo svojom duchu, teda v myslení a nazeraní nebaží za bohatstvom, majetkom, peniazmi a čisto zemskými vecami: Bohatý duchom je ten, kto svojím srdcom a mysľou priam mrie za bohatstvom a pôžitkom.

Koľko premýšľania a starostí, koľko nespokojnosti a námahy je spojené s úsilím za peniazmi, majetkami a bohatstvom! A keď už niekto dosiahol vytúžené bohatstvo, či je už potom spokojný a šťastný? Nie! Potom ho zas prenasleduje strach, aby nestratil, čo ťažko nadobudol. A keď sa raz stane, že taký človek stratí svoje bohatstvo, jeho bolesť a zúfalstvo sú tým väčšie, čím väčšia a nezriadenejšia bola prítulnosť k nemu.

Či nie sme svedkami v každodennom živote, ako v mnohých ľuďoch, aj katolíkoch, so vzrastom príjmov a bohatstva upadá láska k náboženstvu, Cirkvi a kostolu? Koľko ráz už bolo lakomstvo a chamtivosť za peniazmi a majetkom príčinou úplného odpadu od Boha! Pravda, málokto si uzná, že je chamtivý a lakomý. Takýto nízky duchovný stav si nikto nechce priznať. Každý sa usiluje ospravedlniť všelijakými výhovorkami, ako sú napríklad starosť o budúcnosť. Hovorí sa, že človek nemá nikdy dosť. Stále sa vynárajú nepredvídané okolnosti a požiadavky, takže človek vždy viac a viac potrebuje. Chudoba z lásky k večnému dobru vždy väčšmi odťahuje ľudské srdce od zemských majetkov. Nebezpečenstvo bohatstva sa tým odvráti a núdza skutočnej chudoby sa stane hodnotnou a záslužnou pre nebo. Čnosť takejto chudoby je záväzná pre všetkých kresťanov. Nikto nesmie túžiť po dedičstve a majetku, ktorý je nespojiteľný s vôľou a láskou Božou.

Sebecká láska je prudká, nespokojná a taká je i starosť, ktorá sa z nej rodí, plná nepokoja a pudovosti. Láska k Bohu je plná pokoja, spokojnosti, a preto aj starosť z nej pochádzajúca je vždy pokojná, láskavá, oblažujúca, hoci sa tiež často týka len pozemských záležitostí. Maj sa na pozore, aby ťa samoláska nepomýlila. Často sa totiž stane, že predstiera lásku Božiu a pritom sleduje svoje vlastné ciele. Pozoruj svoje myšlienky, city a srdce, keď niekedy utrpíš stratu na majetku. Ak sa ťa to silno dotkne, vtedy ešte priveľmi lipneš k zemským veciam. Nič nepoukazuje lepšie na našu príchylnosť k veciam ako smútok, keď veci strácame.

Ak si bohatá, chráň si srdce od veľkej lásky k bohatstvu. Nebuď otrokom pominuteľných vecí. Tvoja duša ich musí ovládať, opanovať a nesmie sa dať spútať. Jed mať a jedom sa otráviť, to je predsa rozdiel. Lekárnici majú v lekárňach veľa jedov, ale sami nie sú otrávení, lebo jed majú len v lekárni a nie v tele. Tak aj ty môžeš mať bohatstvo a nemusíš sa ním dať otráviť, kým ho totiž máš len pri sebe a nie vo svojom srdci

### ZASVÄTENIE SA JEŽIŠOVI SKRZE MÁRIU

**Mária, dnes pred Tebou a v Tvojich rukách si obnovujem a potvrdzujem svoje krstné sľuby. Navždy sa zriekam satana, všetkých jeho skutkov a zasväcujem sa Ježišovi Kristovi Jeho Božskému Srdcu. Chcem niesť svoj kríž a nasledovať Krista po všetky dni svojho života, podľa vôle nebeského Otca. Pred tvárou celého nebeského dvora a celej Cirkvi sa dnes, ó Mária, zasväcujem Tvojmu Nepoškvrnenému Srdcu. Buď mojou Matkou a Kráľovnou. Vo všetkej podriadenosti a láske Ti odovzdávam a zasväcujem svoje telo a dušu, svoj majetok viditeľný a neviditeľný, plody svojich dobrých skutkov, minulých, súčasných aj budúcich. Prenechávam Ti absolútnu slobodu, aby si vládla nado mnou a nad všetkým čo mi patrí, podľa Tvojho zaľúbenia, a to všetko pre väčšiu slávu Božiu teraz i naveky. Amen**

*S požehnaním a súhlasom mukačevského diecézneho biskupa Mons. Antala Majneka OFM*

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia – Kde je môj poklad? Čoho sa zrieknem a ako to nahradím stretnutím s Kristom. Nedovoľ, aby zlo zostalo bez nápravy a zničenia; alebo aby dobro bolo bez ovocia, dobrého úmyslu a rastu.**

**2. deň: Zasvätenie našich zmyslov**

### VZÝVANIE DUCHA SVÄTÉHO

**BOŽIE SLOVO**

**Mk 10,49-52**: Ježiš zastal a povedal: „Zavolajte ho!“ Zavolali slepca a vraveli mu: „Neboj sa! Vstaň, volá ťa!“ On odhodil plášť, vyskočil a šiel k Ježišovi. Ježiš mu povedal: „Čo chceš, aby som ti urobil?“ Slepec mu odpovedal: „Rabboni, aby som videl!“ A Ježiš mu povedal: „Choď, tvoja viera ťa uzdravila!“ A hneď videl a šiel za ním po ceste.

### MEDITÁCIA

*Filotea. Sv. František Saleský*

Všetko, čo robíme, pochádza zo srdca. Aké je naše srdce, taký je náš život. Ak Ježiš prebýva v našom srdci, ukáže sa to aj navonok v našich rečiach a skutkoch. Preto, drahá Filotea, chcel by som do tvojho srdca vštepiť predovšetkým heslo: «Nech žije Ježiš!» Keď toto sväté slovo naplní tvoje srdce, všetky tvoje skutky a zriekania budú preniknuté jeho duchom. Z pohľadu tvojich očí, z rečí tvojich úst, z pohybov tvojich rúk, z tvojich šiat, z tvojho účesu, skrátka z celého tvojho zovňajšku a správania musí sa zračiť, že Kristus prebýva v tvojom srdci. Potom môžeš povedať so svätým Pavlom: «Žijem, ale nežijem už ja, ale žije vo mne Kristus» (Gal 2, 20). Kristus žije a vládne v tvojom srdci, v tvojom konaní a myslení, v žiadostiach, vo vôli. Kto získal srdce človeka, získal si celého Človeka.

### ZASVÄTENIE SA JEŽIŠOVI SKRZE MÁRIU (viď 1. deň)

**Mária, dnes pred Tebou a v Tvojich rukách...**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj i za celý svet! (3-krát)**

**Počas dňa: modlitba ruženca a spytovanie svedomia – Pohľad viery na život. Nedovoľ, aby zlo zostalo bez nápravy a zničenia; alebo aby dobro bolo bez ovocia, dobrého úmyslu a rastu.**

**3. deň: Chudoba v duchu**

### VZÝVANIE DUCHA SVÄTÉHO

**BOŽIE SLOVO**

**2 Kor 12,9-10: ..**ale on mi povedal: „Stačí ti moja milosť, lebo sila sa dokonale prejavuje v slabosti.“ A tak sa budem radšej chváliť svojimi slabosťami, aby vo mne prebývala Kristova sila. Preto mám záľubu v slabostiach, v potupe, v núdzi, v prenasledovaní a v úzkostiach pre Krista; Iebo keď som slabý, vtedy som silný.

**Lk 1,46-49:** Mária hovorila: „Velebí moja duša Pána a môj duch jasá v Bohu, mojom Spasiteľovi, lebo zhliadol na poníženosť svojej služobnice. Hľa, od tejto chvíle blahoslaviť ma budú všetky pokolenia, lebo veľké veci mi urobil ten, ktorý je mocný, a sväté je jeho meno.

### MEDITÁCIA

**Nasl. Krista III. Kniha 40. kap. *Človek nemá nič dobrého od seba:***

1. Pane, čože je človek, že naň pamätáš, a syn človeka, že sa ho ujímaš /Ž 9,5/
2. Čím si človek zaslúžil, že mu dávaš svoju milosť?
3. Pane, či sa môžem sťažovať, keď ma opustíš? Alebo či mám právo niečo namietať, keď nevypočuješ moje prosby?
4. Veru, len to si môžem naisto myslieť a povedať: Pane, nič nie som, nič nemôžem, nič dobrého nemám od seba, a v každom ohľade som slabý, a stále sa zháňam len po tom, čo nič neznamená.
5. Ale ja som viac náchylný k pádu ako k pokroku v dobrom, stále mením svoje postoje, lebo,.. i sedem časov sa nado mnou premení../Dan 4,22/
6. Ale hneď je lepšie, keď sa ti zapáči a podáš mi pomocnú ruku; lebo len ty môžeš pomôcť bez ľudského prispenia a natoľko ma posilniť, že sa nebudem stále meniť, ale že sa moje srdce obráti k tebe a len v tebe spočinie.

*sv. Ľudovít Mária Giignion z Montfortu*

Dobrotivý Pán nepohrdol lonom Panny Márie, ale uzavrel sa v ňom ako zajatec a otrok lásky; a neodmietol poslúchať ju a podrobiť sa jej po tridsať rokov. Opakujem, tu je ľudský duch v koncoch, keď sa vážne zamyslí nad týmto činom vtelenej Múdrosti, ktorá sa nechcela – hoci mohla – dávať ľuďom priamo, ale urobila tak prostredníctvom svätej Panny. Nechcela prísť na svet vo veku dospelého človeka, nezávislého od starostlivosti a poúčania svojej svätej Matky. Táto nekonečná Múdrosť nesmierne túžila osláviť Boha, svojho Otca, a spasiť ľudí, a nenašla na to dokonalejší a rýchlejší spôsob, než vo všetkom sa podriadiť svätej Panne.

### ZASVÄTENIE SA JEŽIŠOVI SKRZE MÁRIU (viď 1. deň)

**Mária, dnes pred Tebou a v Tvojich rukách...**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj i za celý svet! (3-krát)**

**Počas dňa: modlitba ruženca a spytovanie svedomia – Chudoba v duchu. Nedovoľ, aby zlo zostalo bez nápravy a zničenia; alebo aby dobro bolo bez ovocia, dobrého úmyslu a rastu.**

**4. deň: čistota tela**

### VZÝVANIE DUCHA SVÄTÉHO

**BOŽIE SLOVO**

**Gal 5,22-26:** Ale ovocie Ducha je láska, radosť, pokoj, zhovievavosť, láskavosť dobrota, vernosť, miernosť, zdržanlivosť. Proti tomuto zákona niet. Tí, čo patria Kristovi Ježišovi, ukrižovali telo s vášňami a žiadosťami. Ak žijeme v Duchu, podľa Ducha aj konajme. Nepachtime po márnej sláve, nedráždime sa navzájom, nezáviďme jeden druhému.

### MEDITÁCIA

### *Filotea. Sv. František Saleský*

Čistota srdca je ľaliou medzi čnosťami, robí ľudí podobných anjelom. Nič nie je čisté, čo nie je krásne, nepoškvrnené, neporušené, a Čistota ľudská sa volá čistotou srdca. Táto čistota sa volá aj nevinnosťou, mravnosťou, poctivosťou na rozdiel od smilstva a skazenosti. Čistota srdca má medzi čnosťami tú prednosť, že je krásnou, ľaliovo-bielou čnosťou duše i tela.

Čistota ako každá iná čnosť má príbytok v srdci, ale vzťahuje sa na celé telo. Môže sa teda stratiť a porušiť nielen myšlienkami a žiadosťami srdca, ale aj vonkajšími, telesnými zmyslami. Nie je dovolené používať telo a jeho zmysly k nečistej rozkoši, ba dobrovoľne nesmieme udržovať a pripustiť čo len myšlienku na niečo nečistého. I keď také myšlienky nepoškvrňujú telo, predsa poškvrňujú srdce. Hriechom proti čistote je každé dobrovoľné pozeranie na nečisté veci, nečisté reči rozprávať, počúvať, dotýkať sa, a tak si pripravovať a spôsobovať rozkoš. Svätý Pavol to povedal krátko: «Smilstvo a nečistota nech sa medzi vami ani nespomínajú» (Ef 5, 3).

Ak sa niekedy v živote stalo, že niečo chcelo panenskú čistotu zakaliť, alebo ju azda aj poškvrnilo, potom smelo a rozhodne odháňaj z mysli všetky spomienky a predstavy, nedobrovoľné hnutia a usiluj sa o zvlášť hlbokú nábožnosť a bázeň Božiu. To sú jediné prostriedky, ktoré môžu raz poškvrnenú čistotu zachovať do budúcnosti.

V duchu zostávaj často pri dobrom Spasiteľovi modlitbou a rozjímaním a spoj sa s ním, ako len často môžeš, vo svätom prijímaní. Spasiteľ ti pomôže zachovať si srdce čisté a poctivé, pomôže ti zvíťaziť nad všetkými pokušeniami nečistoty, len keď ostaneš láskou zjednotená s ním a často spočinieš na jeho najsvätejšom Srdci.

### ZASVÄTENIE SA JEŽIŠOVI SKRZE MÁRIU (viď 1. deň)

**Mária, dnes pred Tebou a v Tvojich rukách...**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia – kresťanská láska vo vzťahoch**

**5. deň: Zasvätenie duše**

### VZÝVANIE DUCHA SVÄTÉHO

### BOŽIE SLOVO

**Jn 4,13-14:** Ježiš jej odvetil: **„**Každý, kto pije túto vodu, bude znova smädný. Ale kto sa napije z vody, ktorú mu ja dám, nebude žízniť naveky.

A voda, ktorú mu dám, stane sa v ňom prameňom vody prúdiacej do večného života.“

**Kol 3,2-4:** Myslite na to, čo je hore, nie na to, čo je na zemi! Veď ste zomreli a váš život je s Kristom ukrytý v Bohu. A keď sa zjaví Kristus, váš život, vtedy sa aj vy zjavíte s ním v sláve.

**MEDITÁCIA**

TM - *sv. Ľudovít Mária Grignion z Montfortu*

Všetko treba robiť v Márii, to znamená, že si treba postupne navyknúť pohrúžiť sa do seba a nájsť si vo vnútri duchovný obraz presvätej Panny. Mária sa stane pre dušu modlitebňou, v ktorej možno predkladať Bohu všetky modlitby bez obáv z odmietnutia; bude vežou Dávidovou, ktorá ochráni pred každým nepriateľom; zažatou lampou, ktorá osvetlí celé vnútro a roznieti ho božskou láskou; stane sa posvätným stánkom, kde spolu s ňou uvidíme Boha; popri Bohu sa Mária stane pre dušu všetkým, útočišťom v každej situácii. Keď sa duša modlí, modlí sa v Márii, keď bude prijímať Ježiša vo svätom prijímaní, odovzdá ho Márii, aby sa mu v nej páčilo. Ak niečo bude robiť, bude to v Márii. Všade a vo všetkom sa bude zriekať seba.

### ZASVÄTENIE SA JEŽIŠOVI SKRZE MÁRIU (viď 1. deň)

**Mária, dnes pred Tebou a v Tvojich rukách...**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia. Nedovoľ, aby zlo zostalo bez nápravy a zničenia; alebo aby dobro bolo bez ovocia, dobrého úmyslu a rastu.**

## 6. deň: Láska k blížnemu

### VZÝVANIE DUCHA SVÄTÉHO

### BOŽIE SLOVO - vyber si jeden text a vykonaj si rozjímanie.

**1 Pt 1,22; 2,1:** Poslušnosťou pravde ste si očistili duše, aby ste mali bratskú lásku bez pokrytectva. Preto sa zo srdca navzájom vrúcne milujte! (…) Odložte teda všetku zlobu a každú lesť, pokrytectvo, závisť a každé ohováranie…

**Mt 1,20-21.24:** Ako o tom uvažoval, zjavil sa mu vo sne Pánov anjel a povedal: „Jozef, syn Dávidov, neboj sa prijať Máriu, svoju manželku, lebo to, čo sa v nej počalo, je z Ducha Svätého. Porodí syna a dáš mu meno Ježiš; lebo on vyslobodí svoj ľud z hriechov.“ Keď sa Jozef prebudil, urobil, ako mu prikázal Pánov anjel, a prijal svoju manželku.

### MEDITÁCIA

*Filotea. Sv. František Saleský*

Láskavosť k blížnemu: Svätá krizma nám okrem iného symbolizuje dve čnosti, ktoré sa najmä zračili v osobnosti Kristovej, a to láskavosť a pokoru. Balzam, ktorý vo vode padá na dno, je obrazom pokory, a ľahký olivový olej, ktorý vždy pláva na povrchu, je obrazom láskavosti. Kristus slovami: *Vezmite na seba moje jarmo a učte sa odo mňa, lebo som láskavý a pokorný srdcom (Mt. 11,29);* nám preto tak veľmi odporúča tieto dve čnosti, lebo nám uschopňujú srdce k Božej službe a oduševňujú k nasledovaniu Krista. Pokora približuje k Bohu, láskavosť zas riadi a zdokonaľuje naše vzťahy k blížnym. Láskavosť je čnosť, ktorá všetky ťažkosti spoločného nažívania premáha láskou.

### Niektorí sa cvičia v láskavosti, ale len navonok, nie v srdci. Neskúmajú svoje vnútorné zmýšľanie a vedení zlým nepriateľom pokladajú sa za láskavých, hoci v skutočnosti takí nie sú. Rozčúlia sa pri najmenšom slovíčku a najmenšej krivde.

Len čo zbadáš, že ťa hnev chce pochytiť, sú stred všetky duševné sily a potlač ho. Nerob to však prenáhlene a násilne, ale pokojne, vážne a s rozvahou, aby sa neznepokojilo a nerozčúlilo tvoje srdce. Nesmieš tak robiť, ako usporiadatelia na veľkých zhromaždeniach. Tí často svojím krikom narobia viac hluku ako ľudia, ktorých okrikujú.

### ZASVÄTENIE SA JEŽIŠOVI SKRZE MÁRIU (viď 1. deň)

**Mária, dnes pred Tebou a v Tvojich rukách...**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia. Nedovoľ, aby zlo zostalo bez nápravy a zničenia; alebo aby dobro bolo bez ovocia, dobrého úmyslu a rastu.**

## 7. deň: Láska k sebe

### VZÝVANIE DUCHA SVÄTÉHO

**BOŽIE SLOVO**

**Jn 8,3-11:** Tu zákonníci a farizeji priviedli ženu pristihnutú pri cudzoložstve, postavili ju do prostriedku a povedali mu: „Učiteľ, túto ženu pristihli priamo pri cudzoložstve. Mojžiš nám v zákone nariadil takéto ženy ukameňovať. Čo povieš ty?“ Ale to hovorili, aby ho pokúšali a mohli ho obžalovať. Ježiš sa zohol a prstom písal po zemi. Ale keď sa ho neprestávali vypytovať, vzpriamil sa a povedal im: „Kto z vás je bez hriechu, nech prvý hodí do nej kameň.“ A znovu sa zohol a písal po zemi. Ako to počuli, jeden po druhom - počnúc staršími - sa vytrácali, až zostal sám so ženou, čo stála v prostriedku. Ježiš sa vzpriamil a opýtal sa jej: „Žena, kde sú? Nik ťa neodsúdil?“ Ona odpovedala: „Nik, Pane.“ A Ježiš jej povedal: „Ani ja ťa neodsudzujem. Choď a už nehreš!“

**Jn 3,16-18**: Veď Boh tak miloval svet, že dal svojho jednorodeného Syna, aby nezahynul nik, kto v neho verí, ale aby mal večný život. Lebo Boh neposlal Syna na svet, aby svet odsúdil, ale aby sa skrze neho svet spasil. Kto v neho verí, nie je súdený. Ale kto neverí, už je odsúdený, pretože neuveril v meno Jednorodeného Božieho Syna.

### MEDITÁCIA

*Filotea. Sv. František Saleský*

**Láskavosť voči sebe:** Najlepšie použitie láskavosti je vtedy, keď ju preukazujeme sebe samým. Nikdy sa totiž nesmieme hnevať na seba, na svoje chyby a priveľmi sa rozčuľovať. Aj keď musíme minulé chyby oľutovať a zoškliviť si ich, predsa sa naša ľútosť nemá premeniť na hnev a omrzenosť. Zanevretie na seba samu by bolo znakom samolásky, ktorá sa cítila zasiahnutá pri pohľade na svoju vlastnú nedokonalosť. Mnohí sa totiž hnevajú preto, že sa rozčúlili. Takýmto správaním sa vnútorne ešte väčšmi popudia a upadnú opäť do nového hnevu. Nespokojnosť so svojimi chybami nemá nás doniesť do hnevu a netrpezlivosti, ale máme sa ovládať a byť rozumní. Nemáme hodnotiť svoje chyby podľa pocitov, ktoré v nás vzbudzujú, ale máme ich posudzovať s jasnou a pokojnou rozvahou. Kto miluje niektorú čnosť, napríklad čistotu, nemá sa pri najmenšom nápore proti nej veľmi rozčúliť, zatiaľ čo sa pri ťažkom ohovorení, ktoré zavinil, azda len trochu znepokojí.

Nečuduj sa svojmu pádu. Nieto sa čo čudovať, keď chorý ochorie, slabý oslabne a biedny zbiednie. Ľutuj však, že si svojimi hriechami a chybami urazila Boha, pozbieraj odvahu a dôveru v Božie milosrdenstvo a dobrotu, daj sa opäť na cestu čnostného života..

### ZASVÄTENIE SA JEŽIŠOVI SKRZE MÁRIU (viď 1. deň)

**Mária, dnes pred Tebou a v Tvojich rukách...**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

## 8.deň: Vzoprime sa pokušeniam!

### VZÝVANIE DUCHA SVÄTÉHO

### BOŽIE SLOVO

**Hebr 12,1-4:** Bratia, obklopení takým oblakom svedkov, zhoďme všetku príťaž a hriech, ktorý nás opantáva, a vytrvalo bežme v závode, ktorý máme pred sebou, s očami upretými na Ježiša, pôvodcu a zavŕšiteľa viery. On namiesto radosti, ktorá sa mu núkala, vzal na seba kríž, pohrdol potupou a sedí po pravici Božieho trónu. Myslite na toho, ktorý zniesol také protirečenie hriešnikov, aby ste neochabovali a neklesali na duchu.

V boji proti hriechu ste ešte neodporovali až do krvi.

### MEDITÁCIA

**Nasledovanie Krista 1. kn. 13. kap. Vzoprime sa pokušeniam!:**

1. Pokiaľ žijeme na svete, nemôžeme byť bez trápenia a pokušenia.

2. Preto je napísané v knihe Jób: «Pokušenie je život človeka na zemi»

3. Každý by si mal teda dávať pozor pri pokušení a zotrvávať v modlitbách, aby diabol nenašiel príležitosť podviesť ho, lebo ten nikdy nedrieme, ale «obchádza ako revúci lev a hľadá, koho by zožral» (1 Pt 5,8).

4. Nikto nie je taký dokonalý a svätý, aby nemal niekedy pokušenia; a celkom bez nich byť nemôžeme.

5. Ale pokušenia sú človeku často veľmi užitočné, hoci sú nepríjemné a ťažké, lebo práve ony človeka pokorujú, očisťujú a poučujú.

6. Všetci svätí prešli mnohými útrapami a pokušeniami, a tie im boli na osoh.

7. Ale tí, čo nezdolali pokušenia, odpadli a sú zavrhnutí.

8. Niet takého svätého stavu, niet takého skrytého miesta, kde by neboli pokušenia alebo protivenstvá.

9. Človek si nie je celkom istý pred pokušením, dokiaľ len žije, lebo v nás je zárodok pokušenia, odkedy sme zrodení v telesnej žiadostivosti.

10. Keď jedno pokušenie alebo protivenstvo ustúpi, hneď príde iné; a vždy budeme mať čo znášať, lebo sme stratili raj.

11. Mnohí chcú ujsť pokušeniam, a tým hlbšie padajú do nich.

12. Samým útekom nemôžeme zvíťaziť; ale trpezlivosťou a pravou pokorou sa stávame silnejšími než všetci nepriatelia.

13. Kto s len zvonku pokušeniu vyhýba a nevytrháva ho s koreňom, málo si pomôže; ba tým skôr sa vrátia k nemu pokušenia a tým horšie ich pocíti.

14. Pomaličky, trpezlivosťou a múdrosťou premôžeš ich s Božou pomocou lepšie ako so svojou tvrdosťou a príkrosťou.

15. Prijímaj častejšie rady v čase pokušenia a s človekom, ktorý trpí pokušením, nezaobchádzaj tvrdo, ale potešuj ho, ako by si si želal, aby sa aj tebe stalo.

16. Začiatok všetkých zlých pokúšaní tkvie v nestálosti ducha a malej dôvere v Boha.

17. Tak ako loď bez kormidla zmietajú vlny na všetky strany, podobne aj človeka ľahostajného, ktorý opustí svoje predsavzatia, zachvacujú všelijaké pokušenia.

### ZASVÄTENIE SA JEŽIŠOVI SKRZE MÁRIU (viď 1. deň)

**Mária, dnes pred Tebou a v Tvojich rukách...**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

### Deň - Zasvätenie citových a duchovných vzťahov

### VZÝVANIE DUCHA SVÄTÉHO

**BOŽIE SLOVO**

### Mt 1,20-21.24: Ako o tom uvažoval, zjavil sa mu vo sne Pánov anjel a povedal: „Jozef, syn Dávidov, neboj sa prijať Máriu, svoju manželku, lebo to, čo sa v nej počalo, je z Ducha Svätého. 21 Porodí syna a dáš mu meno Ježiš; lebo on vyslobodí svoj ľud z hriechov.“ Keď sa Jozef prebudil, urobil, ako mu prikázal Pánov anjel, a prijal svoju manželku.

### MEDITÁCIA

### *Ján Pavol II, Redemptoris Mater, 17*

### V rokoch Ježišovho skrytého života v nazaretskom dome aj Máriin život je „s Kristom ukrytý‘ v Bohu“ (Kol 3, 3) skrze vieru. Viera je totiž spojenie s Božím tajomstvom. Mária je nepretržite, každodenne v styku s nevýslovným tajomstvom Boha, ktorý sa stal človekom, s tajomstvom, ktoré prevyšuje všetko, čo bolo zjavené v Starom zákone. Už od chvíle zvestovania myseľ Panny 25 Matky bola uvedená do radikálnej „novosti“ Božieho sebazjavenia a toto tajomstvo si uvedomovala. Mária je prvá z tých „maličkých“, o ktorých Ježiš raz povie: „Zvelebujem ťa, Otče… že si tieto veci skryl pred múdrvmi a rozumnými a zjavil si ich maličkým“ (Mt 11,25).

### ZASVÄTENIE SA JEŽIŠOVI SKRZE MÁRIU (viď 1. deň)

**Mária, dnes pred Tebou a v Tvojich rukách...**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

### 10. deň: Zasvätenie srdca za svet

### VZÝVANIE DUCHA SVÄTÉHO

### BOŽIE SLOVO

**Mk 12,29-33:** Ježiš odpovedal: „Prvé je toto: ,Počuj, Izrael, Pán, náš Boh, je jediný Pán. Milovať budeš Pána, svojho Boha, z celého svojho srdca, z celej svojej duše, z celej svojej mysle a z celej svojej sily!‘ Druhé je toto: ,Milovať budeš svojho blížneho ako seba samého!‘ Iného, väčšieho prikázania, ako sú tieto niet.“ Zákonník mu vravel: „Dobre, Učiteľ, správne si povedal: ,Jediný je a okrem neho iného niet; a milovať ho z celého, srdca, z celého rozumu a z celej sily‘ a ,milovať blížneho ako seba samého‘ je viac ako všetky zápalné a ostatné obety.“

### MEDITÁCIA

### *Ján Pavol II, Redemptoris Mater, 18*

### Blahoslavená, ktorá uverila. Toto požehnanie nadobúda plný význam, keď Mária stojí pod krížom svojho Syna (pórov. Jn 19, 25). Koncil hovorí, že sa to stalo „nie bez Božieho riadenia“: „Veľmi trpela so svojím Jednorodeným, s materinským srdcom sa pridružila k jeho obete a s láskou súhlasila s obetovaním žer-tvy, ktorú porodila.“ Takto Mária „verne zotrvala v jednote so Synom pod krížom“ (Lumen gentium, 58). Bola to jednota skrze vieru, skrze tú istú vieru, s ktorou prijala, čo jej zjavil anjel pri zvestovaní… Touto vierou je Mária dokonale spojená s Kristom v jeho pokorení.

### ZASVÄTENIE SA JEŽIŠOVI SKRZE MÁRIU (viď 1. deň)

**Mária, dnes pred Tebou a v Tvojich rukách...**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

## 11. deň: Vytrvalosť v maličkostiach

### VZÝVANIE DUCHA SVÄTÉHO

### BOŽIE SLOVO

**Ž 131:** Pane, moje srdce sa nevystatuje, moje oči nehľadia povýšené.

Neženiem sa za veľkými vecami ani za divmi pre mňa nedosiahnuteľnými.

Ale ja som svoju dušu upokojil a utíšil. Ako nasýtené dieťa v matkinom náručí, ako nasýtené dieťa, tak je moja duša vo mne.

Dúfaj, Izrael, v Pána odteraz až naveky

**Nasl. Krista I. kn. 25. kap.: Napravme horlivo celý svoj život**

7. Akýsi úzkostlivý človek ustavične sa zmietal medzi bázňou a nádejou, a tu raz, skrúšený veľkým žiaľom, kľakol si v kostole pred oltárom a vravel:

8. Keby som len vedel, či zotrvám v dobrom až do konca! A hneď počul v duchu odpoveď: A čo by si urobil, keby si to vedel? Rob teraz, čo by si robil vtedy, a budeš celkom bezpečný.

9. Tým potešený a posilnený odovzdal sa do vôle Božej a úzkostlivá neistota sa pominula.

10. Potom už zvedavo nepátral, aká je jeho budúcnosť, ale radšej sa usiloval vyzvedieť, «čo je Božia vôľa, čo je dobré, milé a dokonalé» (Rim 12,2), aby podľa nej mohol začínať a dokonávať každý dobrý skutok.

12. Príčina, ktorá mnohých zdržiava, že nenapredujú dosť horlivo v náprave, je strach pred ťažkosťami alebo námaha spojená s bojom.

13. Lebo v čnostiach veru najviac vzrastajú tí, čo sa usilujú práve ťažšie veci tým mužnejšie prekonávať.

14. Lebo človek napreduje v dobrom tým viac a tým väčšej milosti si zasluhuje, čím viac sa premáha a v duchu umŕtvuje.

16. Bedlivý človek, hoci by mal viac vášní, bude úspešnejšie prospievať v dobrom, ako iný dobre žijúci, ale menej horlivý v čnosti.

### MEDITÁCIA

*Filotea*

Z ohľadu na Boha vlastne nič je nie malé alebo veľké. Všetko, čo Boh chce a čo sa mu páči, je veľké, aj keď samo osebe je malé. Všetko zas, čo Boh nechce, nemá v jeho očiach nijakej ceny, aj keď to má v ľudských očiach čo ja viem akú cenu. Hoci láska k Bohu je vo veľkých obetách veľkorysejšia a nápadnejšia, predsa je v malých obetách a premáhaniach viac pozornosti a vernosti voči Bohu. Každá opravdivá láska k Bohu nechce Boha nijakou ani najmenšou vecičkou zarmútiť.

### ZASVÄTENIE SA JEŽIŠOVI SKRZE MÁRIU (viď 1. deň)

**Mária, dnes pred Tebou a v Tvojich rukách...**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

## 12. deň: *Príklady svätých otcov*

### VZÝVANIE DUCHA SVÄTÉHO

**BOŽIE SLOVO**

**Hebr 11,32-40:** Bratia, čo mám ešte povedať? Veď by mi nestačil čas, keby som mal rozprávať o Gedeonovi, Barakovi, Samsonovi, Jeftem, Dávidovi, Samuelovi a o prorokoch, ktorí vierou dobývali kráľovstvá, vykonávali spravodlivosť, získali prisľúbenia, levom zapchávali tlamy, uhášali silu ohňa, unikali ostriu meča, z nevládnych sa stávali mocnými, mužneli v boji, na útek zaháňali cudzie šíky; ženy dostali svojich mŕtvych vzkriesených.

Iní boli mučení, ale neprijali oslobodenie, aby dosiahli lepšie, vzkriesenie.

Iní zasa zakúsili výsmech a bičovanie, ba aj okovy a väzenie; kameňovali ich, rozpiľovali ich, umierali pod mečom; túlali sa v ovčích a kozích kožiach, núdzni, utláčaní a sužovaní. Oni, ktorých svet nebol hoden, blúdili po púšti a po horách, po jaskyniach a zemských roklinách.

A títo všetci, hoci sa vo viere osvedčili, nedosiahli prisľúbenie, lebo Boh prichystal pre nás niečo lepšie, aby nedosiahli dokonalosť bez nás.

### MEDITÁCIA

**Nasledovanie Krista I. kn. 18. kap.: *Príklady svätých otcov: 17-27***

1. Navonok trpeli núdzu, ale vo vnútri sa občerstvovali milosťou a božskou útechou.
2. Svetu boli cudzí, ale Bohu najbližší a dôverní priatelia.
3. Sebe sa zdali ničím a tomuto svetu vyvrheľmi, ale pred Bohom boli vzácni a milí.
4. Zotrvávali v pravej pokore, žili v prostej poslušnosti, kráčali v láske a v trpezlivosti: a preto zo dňa na deň duchovne vzrastali a u Boha dosiahli veľkú milosť.
5. Slúžia za príklad rehoľníkom (a nábožným ľuďom vôbec) a viac nás majú povzbudzovať k dokonalosti, než veľký počet vlažných k (duchovnej) ľahostajnosti.
6. Aká veľká bola horlivosť všetkých rehoľníkov na začiatku ich rehoľných spoločenstiev!
7. Aká vrúcna nábožnosť pri modlitbách, aké nasledovanie cnosti! Aký prísny poriadok vládol! Koľká úctivosť a poslušnosť prekvitala u všetkých pod vedením predstaveného!
8. Ich stopy dodnes svedčia, že to boli ozaj svätí a dokonalí muži, ktorí hrdinsky bojovali a podmanili si svet.
9. Teraz sa už za veľkého považuje i ten, kto neprestupuje pravidlá rehole a kto sa usiluje trpezlivo znášať, čo vzal na seba.
10. Aký vlažný a nedbalý je náš stav, že tak rýchle odbočíme od prvotnej horlivosti, už sa ani žiť nechce, natoľko sa vzmáha ľahostajnosť a vlažnosť!
11. Kiežby v tebe celkom nezaspala snaha napredovať v cnostiach, keď si toľko ráz videl príklady nábožných ľudí!
12. Navonok trpeli núdzu, ale vo vnútri sa občerstvovali milosťou a božskou útechou.

### ZASVÄTENIE SA JEŽIŠOVI SKRZE MÁRIU (viď 1. deň)

**Mária, dnes pred Tebou a v Tvojich rukách...**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

**ČASŤ II. (13.-19. deň)**

**Prvý týždeň –  Téma: Poznanie seba**

**13. Vlastná bieda**

### VZÝVANIE DUCHA SVÄTÉHO

**BOŽIE SLOVO**

**Jn 15,4-6:** Ostaňte vo mne a ja vo vás. Ako ratolesť nemôže prinášať ovocie sama od seba, ak neostane na viniči, tak ani vy, ak neostanete vo mne. 5Ja som vinič, vy ste ratolesti. Kto ostáva vo mne a ja v ňom, prináša veľa ovocia; lebo bezo mňa nemôžete nič urobiť. 6Ak niekto neostane vo mne, vyhodia ho von ako ratolesť a uschne. Potom ich pozbierajú, hodia ich do ohňa a zhoria.

### MEDITÁCIA

**O PRAVEJ ÚCTE K PANNE MÁRII *(Ľudovít Mária Grignion z Montfortu)***

  Tretia pravda. — Naše najlepšie činy sa obyčajne poškvrnia a znehodnotia zlým základom, ktorý je v nás. Keď nalejeme číročistú vodu do zapáchajúcich nádob alebo víno do suda napáchnutého iným vínom, číra voda i dobré víno sa zničia a ľahko zosmradnú. Podobne, keď Boh vloží svoje milosti, nebeskú rosu alebo jemné víno svojej lásky do našej duše poznačenej dedičným a osobným hriechom, zlý kvas a zlý základ, ktoré v nás hriech zanechal, obyčajne znehodnotia a znečistia tieto Božie dary. A naše činy, i tie najušľachtilejšie, nimi napáchnu. Preto na dosiahnutie dokonalosti, ktorú prináša iba spojenie s Ježišom Kristom, je veľmi dôležité vzdať sa všetkého, čo je v nás zlé: inak náš Pán, ktorý je nekonečne čistý a ktorý nekonečne nenávidí i tú najmenšiu poškvrnu duše, nás odvrhne spred svojich očí a vôbec sa s nami nespojí.

### ZASVÄTENIE SA JEŽIŠOVI SKRZE MÁRIU (viď 1. deň)

**Mária, dnes pred Tebou a v Tvojich rukách...**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

**14. Zasvätenie sa duchu detstva**

### VZÝVANIE DUCHA SVÄTÉHO

**BOŽIE SLOVO**

**Mt 18,2-5:** On zavolal k sebe dieťa, postavil ho medzi nich a povedal: „Veru, hovorím vám: Ak sa neobrátite a nebudete ako deti, nevojdete do nebeského kráľovstva. Kto sa teda poníži ako toto dieťa, ten je najväčší v nebeskom kráľovstve. A kto prijme jedno takéto dieťa v mojom mene, mňa prijíma.

**Lk 10,21-22:** Ježiš zvelebuje Otca – Evanjelium sa zjavuje maličkým.

V tej hodine zaplesal v Duchu Svätom a povedal: „Zvelebujem ťa, Otče, Pán neba i zeme, že si tieto veci skryl pred múdrymi a rozumnými a zjavil si ich maličkým. Áno, Otče, tebe sa tak páčilo.

Môj otec mi odovzdal všetko. A nik nevie, kto je Syn, iba Otec, ani kto je Otec, iba Syn a ten, komu to Syn bude chcieť zjaviť.“

## MEDITÁCIA

*Katechizmus katolíckej Cirkvi, 489*

Mária sa nám odovzdáva bez výhrad, aby sme sa i my odovzdali jej. Keďže nedokážeme prijať Máriu v jej povýšení, hoci je ono i nám prisľúbené, prichádza k nám v tej najpokornejšej podobe, ako celkom maličká, v kolíske. Nakoľko nedokážeme hľadieť ani na krásu jej plnej ženskosti („Svätá Panna je taká prekrásna, že človek by najradšej zomrel, aby ju mohol vidieť znovu.“), je nám dané užasnúť nad čarom jej detstva.

### ZASVÄTENIE SA JEŽIŠOVI SKRZE MÁRIU (viď 1. deň)

**Mária, dnes pred Tebou a v Tvojich rukách...**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

**15. Zasvätenie našich skutkov**

### VZÝVANIE DUCHA SVÄTÉHO

**BOŽIE SLOVO**

**Rim 12,1-2:** Bratia, pre Božie milosrdenstvo vás prosím, aby ste svoje telá prinášali ako živú, svätú, Bohu milú obetu, ako svoju duchovnú bohoslužbu. A nepripodobňujte sa tomuto svetu, ale premeňte sa obnovou zmýšľania, aby ste vedeli rozoznať, čo je Božia vôľa, čo je dobré, milé a dokonalé.

**1 Kor 6,12-14.19-20:** Vaše telo je chrámom Ducha Svätého. „Všetko smiem.“ Ale nie všetko osoží. „Všetko smiem.“ Ale ja sa ničím nedám zotročiť. „Jedlo je pre žalúdok a žalúdok pre jedlo.“ Boh však zničí jedno aj druhé. Ale telo nie je na smilstvo, lež pre Pána a Pán pre telo. A Boh aj Pána vzkriesil a vzkriesi aj nás svojou mocou. A neviete, že vaše telo je chrámom Ducha Svätého, ktorý je vo vás, ktorého máte od Boha, a že nepatríte sebe? Draho ste boli kúpení. Oslavujte teda Boha vo svojom tele!

#### MEDITÁCIA

PÚ - *sv. Ľudovít Mária Grignion z Montfortu*

Ty si, Pane, ustavične s Máriou a Mária je stále s tebou, a nemôže byť bez teba, inak by už nebola tým, čím je. Je natoľko milosťou pretvorená v teba, že už nežije ona, že jej už niet. Ty jediný, môj Ježišu, žiješ a kraľuješ v nej, a to dokonalejšie než vo všetkých anjeloch a svätých. Ach, keby sme poznali slávu a lásku, akej sa ti dostáva v tomto obdivuhodnom stvorení, celkom inak by sme zmýšľali o tebe i o nej. Mária je s tebou tak vnútorne spojená, že by sa ľahšie dalo oddeliť svetlo od slnka alebo teplo od ohňa. Ba hovorím, že je dokonca jednoduchšie oddeliť od teba všetkých anjelov a svätých než Pannu Máriu: miluje ťa vrúcnejšie a oslavuje ťa dokonalejšie ako všetky tvoje stvorenia dovedna.

### ZASVÄTENIE SA JEŽIŠOVI SKRZE MÁRIU (viď 1. deň)

**Mária, dnes pred Tebou a v Tvojich rukách...**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

**16. Zasvätenie našich myšlienok a slov**

### VZÝVANIE DUCHA SVÄTÉHO

## BOŽIE SLOVO

**1 Pt 3,9-10:** Neodplácajte sa zlým za zlé alebo zlorečením za zlorečenie, ale naopak, žehnajte, lebo ste povolaní, aby ste dostali dedičstvo požehnania. Veď kto chce milovať život a vidieť dobré dni, nech zdržiava svoj jazyk od zlého a svoje pery od reči úlisnej.

**Lk 6,37-45:** Nesúďte a nebudete súdení. Neodsudzujte a nebudete odsúdení! Odpúšťajte a odpustí sa vám. Dávajte a dajú vám: mieru dobrú, natlačenú, natrasenú, vrchovatú vám dajú do lona. Lebo akou mierou budete merať vy, takou sa nameria aj vám.“ Povedal im aj podobenstvo: „Môže viesť slepý slepého? Nepadnú obaja do jamy? Žiak nie je nad učiteľa. Aj keď sa všetko naučí, bude ako jeho učiteľ. Prečo vidíš smietku v oku svojho brata, a vo vlastnom oku brvno nezbadáš? Ako môžeš povedať svojmu bratovi: »Brat môj, dovoľ, vyberiem ti smietku, čo máš v oku,« keď vo svojom vlastnom oku brvno nevidíš? Pokrytec, vyhoď najprv brvno zo svojho oka! Potom budeš vidieť a budeš môcť vybrať smietku, čo je v oku tvojho brata. Nie je dobrý strom, ktorý rodí zlé ovocie, ako nie je zlý strom, ktorý rodí dobré ovocie. Každý strom možno poznať po ovocí. Z tŕnia predsa nezbierajú figy, ani z ostružín neoberajú hrozno. Dobrý človek vynáša z dobrého pokladu svojho srdca dobro a zlý človek zo zlého vynáša zlo. Veď z plnosti srdca hovoria jeho ústa.

## MEDITÁCIA

*Sv. František Saleský - Filotea*

Pevné a neotrasiteľné rozhodnutie, nikdy sa neodlúčiť od Boha a nikdy sa nezrieknuť lásky k nemu, poslúži duši ako protiváha, aby si pri všetkej nestálosti vonkajšieho a vnútorného života zachovala svätú a pevnú vnútornú rovnováhu

### ZASVÄTENIE SA JEŽIŠOVI SKRZE MÁRIU (viď 1. deň)

**Mária, dnes pred Tebou a v Tvojich rukách...**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

# 17. Zasvätenie období vyprahnutosti, v ktorých nepociťujeme Božiu prítomnosť

### VZÝVANIE DUCHA SVÄTÉHO

**BOŽIE SLOVO**

**Lk 2,48-50:** Keď ho zazreli, stŕpli od údivu a Matka mu povedala: „Syn môj, čo si nám to urobil? Pozri, tvoj otec i ja sme ťa s bolesťou hľadali!“ On im odpovedal: „Prečo ste ma hľadali? Nevedeli ste, že mám byť tam, kde ide o môjho Otca?“ Ale oni nepochopili slovo, ktoré im hovoril.

## MEDITÁCIA

## *sv. Bernardín Sienský*

Panna Mária slovami: „tvoj otec i ja sme ťa s bolesťou hľadali“ (Lk 2, 48) vyjadruje veľmi trpkú bolesť. Mysticky tento zážitok zarmucuje, vyvoláva horkosť a podrobuje skúške; no strata Milovaného a odlúčenosť dušu zároveň budujú a rozvíjajú. Touto trpkosťou duša pripútaná k Milovanému nenachádza viac pokoj; z lásky ustavične strežie, aby sa neodlúčila svojou vinou. Preto všetko pochodí a všade hľadá svojho Najmilšieho, žiada o pomoc každého, aby našla toho, ktorého jej srdce miluje. Ježišova Matka prežívala svoju bolesť veľmi čnostne… Presvätá Panna, ktorú od chvíle jej počatia napĺňal Duch Svätý, nebola ušetrená takejto skúšky preto, aby nám slúžila ako príklad. Ježiš konal uvážene, chcel, aby nám mysticky ukázala, ako duša napreduje pri bolestnom zakúsení neprítomnosti Milovaného a pri jeho ustarostenom hľadaní. Napokon Najmilší sa vracia k duši s ešte väčšou nehou, ak sa pre ľahostajnosť nestala nehodnou tohto návratu.

*Ján Pavol II., Evanjelium vitae, 105*

Anjelovo zvestovanie Márii začína sa i končí slovami, ktoré vzbudzujú odvahu: „Neboj sa, Mária,“ a „Bohu nič nie je nemožné“ (Lk 1, 30.37). A naozaj, panenská Matka si v celom svojom živote zachováva istotu, že Boh je blízko nej a pomáha jej svojou starostlivou dobrotou. To isté možno povedať o Cirkvi, ktorá nachádza „útočište“ (Zjv 12, 6) na púšti – na mieste, kde Boh podrobuje svoj ľud skúške, ale aj zjavuje svoju lásku. Mária je živým slovom útechy pre Cirkev, zápasiacej so smrťou. Keď nám ukazuje svojho Syna, uisťuje nás, že v ňom sú už sily smrti premožené: „Súboj divný viedli spolu život i smrť ukrutná. Pán života mrie i vstáva, smrť nás už viac nesputná“.

*Sv. František Saleský - Filotea*

Je omylom myslieť si, že skutky vykonané v duchovnej suchopárnosti

### nie sú milé Bohu. Naopak, sú Bohu milšie, lebo stoja viac námahy a vôľa sa musí pevnejšie a mocnejšie napnúť. Svätá Angela z Foligno hovorí, že tá modlitba je Bohu najmilšia, pri ktorej sme si museli urobiť skoro násilie, a to nie z vlastnej osobnej záľuby, ale preto, aby sme urobili radosť jedine Bohu. To isté platí o všetkých dobrých skutkoch. Čím väčšmi pri nich musíme premáhať vnútorné a vonkajšie ťažkosti a prekážky, tým väčšmi ich Boh hodnotí a odmení.ZASVÄTENIE SA JEŽIŠOVI SKRZE MÁRIU (viď 1. deň)

**Mária, dnes pred Tebou a v Tvojich rukách...**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

## 18. Zasvätenie utrpenia

### VZÝVANIE DUCHA SVÄTÉHO

**BOŽIE SLOVO**

**Rim 8,18-23:** A myslím, že utrpenia tohoto času nie sú hodny porovnávania s budúcou slávou, ktorá sa na nás má zjaviť. Veď stvorenie túžobne očakáva, že sa zjavia Boží synovia. Lebo stvorenie bolo podrobené márnosti – nie z vlastnej vôle, ale z vôle toho, ktorý ho podrobil a dal mu nádej, že aj samo stvorenie bude vyslobodené z otroctva skazy, aby malo účasť na slobode a sláve Božích detí. Veď vieme, že celé stvorenie spoločne vzdychá a zvíja sa v pôrodných bolestiach až doteraz. A nielen ono, ale aj my sami, čo máme prvotiny Ducha, aj my vo svojom vnútri vzdycháme a očakávame adoptívne synovstvo, vykúpenie svojho tela.

**Kol 1,24:** Účasť na Kristovom tajomstve.

Teraz sa radujem v utrpeniach pre vás a na vlastnom tele dopĺňam to, čo chýba Kristovmu utrpeniu pre jeho telo, ktorým je Cirkev.

**Mt 11,29-30:** Vezmite na seba moje jarmo.

Vezmite na seba moje jarmo a učte sa odo mňa, lebo som tichý a pokorný srdcom; a nájdete odpočinok pre svoju dušu. Moje jarmo je príjemné a moje bremeno ľahké.“

### MEDITÁCIA

*sv. Alfonz z Liguori*

Podľa svätého Efréma vďaka Márii sa vykúpenie vzťahuje na všetkých hriešnikov až po duše pri bránach pekla. Aké lahodné prisľúbenia sa o tom dozvedela z Pánových úst svätá Brigita! V jej knihe zjavení čítame, že jedného dňa počula, ako sa Ježiš zhováral s Pannou Máriou a povedal jej: „Matka moja, žiadaj si, čo len chceš; nikdy neodmietnem ani jednu z tvojich prosieb.“ A dodal: „Vedz, že každému, kto ma v tvojom mene požiada o nejakú milosť, aj keď je hriešny, sľubujem, že ju dostane za podmienky, že sa chce obrátiť.“ Svätá Gertrúda mala rovnaké zjavenie: počula nášho Vykupiteľa, ako hovorí Panne Márii, že vo svojej všemohúcnosti jej dovolil, aby podľa vlastného uváženia využívala jeho súcit voči hriešnikom, ktorí sa k nej utiekajú.

*sv. Katarína Sienská*

Ó, Mária, Chrám Trojice, Mária, nositeľka ohňa, Mária, rozdávateľka milosrdenstva! Mária, ty dávaš vzrast božskému Plodu! Mária, v istom zmysle vykupiteľka ľudského pokolenia! (Či nespasilo svet utrpenie tvojho tela v tele Slova?) Kristus sa stal Vykupiteľom svojimi mukami; ty bolesťou svojho tela a duše.

*Katechizmus katolíckej Cirkvi, 618*

Kríž je jediná obeta Krista, ktorý je jediný „prostredník medzi Bohom a ľuďmi“ (1 Tim 2, 5). Ale pretože sa Boží Syn svojím vtelením „určitým spôsobom zjednotil s každým človekom“ (GS, 22), „dáva všetkým možnosť, aby sa spôsobom známym jedine Bohu stali účastnými na tomto veľkonočnom tajomstve“ (GS, 22). Ježiš Kristus vyzýva svojich učeníkov, aby vzali svoj kríž a nasledovali ho (por. Mt 16, 24), lebo on trpel za nás a zanechal nám tak príklad, aby sme kráčali v jeho šľapajach (por. 1 Pt 2, 21). Chce totiž zapojiť do svojej vykupiteľskej obety aj tých, ktorí ako prví okusujú jej dobrodenie (por. Mk 10, 39; Jn 14, 18-19; Kol 1, 24). To sa v najvyššej miere uskutočňuje v osobe jeho matky, ktorá je vnútornejšie spojená s tajomstvom jeho vykupiteľského utrpenia ako ktokoľvek iný (por. Lk 2, 35). „Okrem kríža niet iného rebríka, po ktorom by sa dalo vystúpiť do neba“ *(sv. Ružena z Limy).*

### ZASVÄTENIE SA JEŽIŠOVI SKRZE MÁRIU (viď 1. deň)

**Mária, dnes pred Tebou a v Tvojich rukách...**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

## 19. Zasvätenie našej samoty

### VZÝVANIE DUCHA SVÄTÉHO

**BOŽIE SLOVO**

**Mk 15,33-34:** Keď bolo dvanásť hodín, nastala tma po celej zemi až do tretej hodiny popoludní. O tretej hodine zvolal Ježiš mocným hlasom: „Heloi, heloi, lema sabakthani?“, čo v preklade znamená: „Bože môj, Bože môj, prečo si ma opustil?“

### MEDITÁCIA

*Pierre de Bérulle*

Prijmime úplnú ľudskú samotu, aby sme sa zjednotili s Máriou. Ona jediná si zachovala vieru, nádej a lásku v dňoch medzi smrťou a zmŕtvychvstaním jej Syna. Iba ona je odpoveďou ľudstva na Kristovu obetu. A opäť iba v nej nájdeme všetky čnosti potrebné na to, aby sme dúfali, verili, milovali a z nášho slzavého údolia dovideli na Kristovo víťazstvo už v tomto čase. „Mária bude vždy s Ježišom… až po hrob, kam Živá nemôže vstúpiť, lebo nehľadá Živého medzi mŕtvymi. On žije v jej srdci:

Ježišov duch, oddelený od svojho tela, odpočíva v Máriinom duchu a srdci, kým jeho telo odpočíva v hrobe.“

*Ján Pavol II., Redemptoris Mater, 23*

„Potom povedal učeníkovi: ,Hľa, tvoja matka!‘ A od tej hodiny si ju učeník vzal k sebe“ (Jn 19, 27). V tomto čine sa nepochybne prejavuje jedinečná starostlivosť Syna o matku, ktorú opúšťal v takej veľkej bolesti. Ježišov „testament z kríža“ nám však o tejto starostlivosti hovorí ešte viac. Ježiš vyzdvihuje nové puto medzi matkou a Synom a slávnostne potvrdzuje všetku jeho pravdivosť a skutočnosť. Možno povedať, že ak Máriino materstvo, vzťahujúce sa na všetkých ľudí, bolo načrtnuté už prv, teraz sa jasne spresňuje a ustanovuje. Vynára sa z definitívneho vyzrievania veľkonočného tajomstva Vykupiteľa. Keďže Kristova Matka je priamo v tomto tajomstve, ktoré sa týka človeka jednotlivca i všetkých – ona je daná človekovi – každému a všetkým – ako Matka.

### ZASVÄTENIE SA JEŽIŠOVI SKRZE MÁRIU (viď 1. deň)

**Mária, dnes pred Tebou a v Tvojich rukách...**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

## ČASŤ III. (20.-26. deň) Téma: Poznanie Panny Márie

**20. deň: Nepoškvrnené počatie Milostiplná**

### VZÝVANIE DUCHA SVÄTÉHO

### BOŽIE SLOVO

**Lk 2, 16-21:**Poponáhľali sa a našli Máriu a Jozefa i dieťa uložené v jasliach. Keď ich videli, vyrozprávali, čo im bolo povedané o tomto dieťati. A všetci, ktorí to počúvali, divili sa nad tým, čo im pastieri rozprávali. Ale Mária zachovávala všetky slová vo svojom srdci a premýšľala o nich.

**Ef 1, 3-6. 11-12:** Nech je zvelebený Boh a Otec nášho Pána Ježiša Krista, ktorý nás v Kristovi požehnal všetkým nebeským duchovným požehnaním. Veď v ňom si nás ešte pred stvorením sveta vyvolil, aby sme boli pred jeho tvárou svätí a nepoškvrnení v láske; on nás podľa dobrotivého rozhodnutia svojej vôle predurčil, aby sme sa skrze Ježiša Krista stali jeho adoptovanými synmi na chválu a slávu jeho milosti, ktorou nás obdaroval v milovanom Synovi.

Veď v ňom sme sa stali dedičmi predurčenými podľa rozhodnutia toho, ktorý všetko koná podľa rady svojej vôle, aby sme boli na chválu jeho slávy my, čo sme už prv dúfali v Krista.

### MEDITÁCIA

*sv. Bernard*

„Tajomstvo Nepoškvrneného počatia je prameňom vnútorného svetla, nádeje a útechy,“ vyjadril sa Benedikt XVI aj pri inej príležitosti. „Uprostred životných skúšok a najmä protirečení, ktoré človek prežíva vo svojom vnútri a okolo seba, nám Mária, Kristova Matka, hovorí, že milosť je väčšia ako hriech, že Božie milosrdenstvo je mocnejšie ako zlo a vie ho premeniť na dobro. (...) Táto žena, Panna Mária, mala vopred úžitok z vykupiteľskej smrti svojho Syna a od svojho počatia bola uchránená od nákazy viny. Preto nám svojím nepoškvrneným srdcom hovorí: *Dôverujte Ježišovi, on vás zachráni*“.

*M. Kolbe, list z Nagasaki. 6. 4. 1934:*

„Usilujme sa byť ustavične, každý deň v prítomnosti Nepoškvrnenej a tak sa viac priblížime k Srdcu Ježiša a Boha Otca, k celej Svätej Trojici, lebo nijaké stvorenie nie je tak blízko k Bohu ako Nepoškvrnená. A takto aj my privedieme k Nepoškvrnenej a k Bohu tých, čo sú blízki nášmu srdcu.“

*Zasvätenie Panne Márii - sv. Maximiliána Mária Kolbe:*

Na slávu Božiu musím spasiť seba a všetky duše, prítomné i budúce, skrze Nepoškvrnenú.

Rozhodni sa nespáchať ťažký hriech, ale aj úmyselný ľahký hriech.

Nedovoľ, aby zlo zostalo bez nápravy a zničenia; alebo aby dobro bolo bez ovocia, dobrého úmyslu a rastu.

### MODLITBA K PANNE MÁRII

**Raduj sa Mária, milovaná Dcéra večného Otca! Raduj sa Mária, obdivuhodná Matka Syna! Raduj sa Mária, preverná Nevesta Ducha Svätého! Raduj sa Mária, moja drahá Matka, milovaná Pani a mocná Panovníčka. Raduj sa, moja radosť, sláva, srdce i moja duša! Milosrdenstvom mi patríš celá, a ja podľa práva celý tebe. No ešte nie som dostatočne tvoj a tak sa ti znovu celý dávam ako večný otrok, bez ponechania si niečoho pre seba alebo pre iných. Ak ešte vo mne vidíš niečo, čo ti neprináleží, prosím ťa, hneď v tejto chvíli sa toho zmocni a staň sa absolútnou Paňou nad všetkým, čo mám. Zbúraj, vykoreň a znič všetko, čo sa Bohu nepáči. A vysaď, pestuj i konaj všetko, čo sa ti bude páčiť. A svetlo tvojej viery nech rozoženie temnoty môjho ducha. Tvoja hlboká pokora nech nahradí moju pýchu. Tvoja vznešená kontemplácia nech zastaví roztržitosti mojej túlavej predstavivosti. Tvoje stále videnie Boha nech naplní moju pamäť jeho prítomnosťou. Oheň lásky tvojho srdca nech rozšíri a rozpáli vlažnosť i chladnosť môjho. Tvoje čnosti nech nahradia moje hriechy. Tvoje zásluhy nech sú mojou ozdobou a doplnkom pred Bohom. A ak je to možné, moja predrahá a milovaná Matka, daj, nech Ježiša Krista a jeho svätú vôľu poznávam iba tvojím duchom; nech chválim a oslavujem Pána len tvojou dušou; nech milujem Boha iba tvojím srdcom, aby som ho miloval takou čistou a vrúcnou láskou ako ty.**

**Nežiadam si od teba ani videnia, ani zjavenia, ani záľuby či potešenia, hoc aj len duchovné. Tebe patrí jasné videnie bez temnôt. Tebe patrí vychutnávanie bez horkosti. Tebe v nebi patrí víťazstvo po pravici tvojho Syna bez akéhokoľvek pokorenia. Tebe celkom patrí moc prikazovať anjelom, ľuďom i démonom bez odporu. A tiež podľa svojej vôle spravovať všetky Božie dobrá bez výnimky. Božská Mária, hľa, ten lepší podiel, ktorý ti dal Pán a ktorý ti nikdy neodníme, a to mi prináša veľkú radosť. Za svoj podiel tu dolu nechcem nič iné, než to, čo si mala ty, čiže: čisto veriť bez akéhokoľvek chutnania či videnia, radostne trpieť bez útechy stvorení, ustavične zomierať sebe samému bez oddychu a odhodlane pre teba pracovať až do smrti bez akéhokoľvek podielu ako najpodlejší z tvojich otrokov. Jediná milosť, o ktorú ťa pre číre milosrdenstvo prosím, je to, žeby som po všetky dni a chvíle svojho života hovoril trojité Amen: Amen na všetko, čo si vykonala na zemi za svojho života; Amen na všetko, čo teraz robíš v nebi; Amen na všetko, čo konáš v mojej duši, aby si vo mne len ty dokonale oslavovala Ježiša v čase i vo večnosti. Tak nech sa stane.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

**21. deň: Milostiplná**

### VZÝVANIE DUCHA SVÄTÉHO

**BOŽIE SLOVO**

**Lk 1,26-38:** Boh poslal anjela Gabriela do galilejského mesta, ktoré sa volá Nazaret, k panne zasnúbenej mužovi z rodu Dávidovho, menom Jozefovi. A meno panny bolo Mária.

Anjel prišiel k nej a povedal: „Zdravas‘, milosti plná, Pán s tebou.“

Ona sa nad jeho slovami zarazila a rozmýšľala, čo znamená takýto pozdrav.

Anjel jej povedal: „Neboj sa, Mária, našla si milosť u Boha. Počneš a porodíš syna a dáš mu meno Ježiš. On bude veľký a bude sa volať Synom Najvyššieho. Pán, Boh, mu dá trón jeho otca Dávida, naveky bude kraľovať nad Jakubovým rodom a jeho kráľovstvu nebude konca.“

Mária povedala anjelovi: „Ako sa to stane, veď ja muža nepoznám?“

Anjel jej odpovedal: „Duch Svätý zostúpi na teba a moc Najvyššieho ťa zatieni. A preto aj dieťa bude sa volať svätým, bude to Boží Syn. Aj Alžbeta, tvoja príbuzná, počala syna v starobe. Už je v šiestom mesiaci. A hovorili o nej, že je neplodná! Lebo Bohu nič nie je nemožné.“

Mária povedala: „Hľa, služobnica Pána, nech sa mi stane podľa tvojho slova.“

Anjel potom od nej odišiel.

#### MEDITÁCIA

*sv. Bernard*

Mária bola plná milosti skôr kvôli nám, než pre ňu samotnú: Boh si ju vyvolil, aby sa všade a vo všetkom stala našou prozreteľnosťou.Božou vôľou je, aby sme mali všetko skrze Máriu.

Komu bolo oznámené, že Duch Svätý na ňu zostúpi? A prečo? Ak len nie preto, aby ju vlastnil a naplnil, aby Božský Duch prišiel tam, kde už prebýval, a stal sa v Márii prekypujúcou hojnosťou, ktorá sa vylieva na nás?…Pane, Mária je našou prostredníčkou; cez ňu sme dostali tvoje milosrdenstvo; vďaka nej prijímame v našich domoch Pána Ježiša*.*

*Ján Pavol II., Redemptoris Mater, 40-41*

Vykupiteľskou smrťou jej Syna dosiahlo materské prostredníctvo služobnice Pána univerzálny rozmer, lebo dielo vykúpenia sa vzťahuje na všetkých ľudí. Tým sa jedinečne prejavuje účinnosť jediného a univerzálneho Kristovho prostredníctva „medzi Bohom a ľuďmi“. Máriina spolupráca sa svojou podriadenosťou zúčastňuje na univerzálnosti prostredníctva Vykupiteľa, jediného prostredníka…

Svojím prostredníctvom, podriadeným prostredníctvu Vykupiteľa, Mária osobitne prispieva k jednote Cirkvi, putujúcej na tejto zemi, s eschatologickou a nebeskou skutočnosťou spoločenstva svätých, lebo je už „vzatá do neba“.

*Zasvätenie Panne Márii - sv. Maximiliána Mária Kolbe:*

Tvojim cieľom nech je poslušnosť Božej vôli skrze Nepoškvrnenú. Som nástrojom v jej rukách.

Mysli na to, čo robíš. Nestaraj sa o nič iné, či už zlé alebo dobré.

Zachovaj poriadok a poriadok zachová teba.

Pokojné konanie (robím, čo chce Panna Mária) a aktívny pokoj.

### MODLITBA K PANNE MÁRII (viď deň 20.)

**Raduj sa Mária, milovaná Dcéra večného Otca!..**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

**22. deň: Narodenie Panny Márie**

### VZÝVANIE DUCHA SVÄTÉHO

#### BOŽIE SLOVO

**Mt 1, 18-23:** S narodením Ježiša Krista to bolo takto: Jeho matka Mária bola zasnúbená s Jozefom. Ale skôr, ako by boli začali spolu bývať, ukázalo sa, že počala z Ducha Svätého.

Jozef, jej manžel, bol človek spravodlivý a nechcel ju vystaviť potupe, preto ju zamýšľal potajomky prepustiť.

Ako o tom uvažoval, zjavil sa mu vo sne Pánov anjel a povedal: „Jozef, syn Dávidov, neboj sa prijať Máriu, svoju manželku, lebo to, čo sa v nej počalo, je z Ducha Svätého. Porodí syna a dáš mu meno Ježiš; lebo on vyslobodí svoj ľud z hriechov.“

To všetko sa stalo, aby sa splnilo, čo Pán povedal ústami proroka: „Hľa, panna počne a porodí syna a dajú mu meno Emanuel,“ čo v preklade znamená: Boh s nami.

**Hebr 10, 5-10:** Potom povedal: Hľa, prichádzam.

Preto keď prichádza na svet, hovorí: „Nechcel si obetu ani dar, ale dal si mi telo. Nepáčili sa ti zápalné obety ani obety za hriech. Vtedy som povedal: Hľa, prichádzam – vo zvitku knihy je napísané o mne -, aby som plnil tvoju vôľu, Bože.“ Najprv hovorí: „Obety ani dary, ani obety zápalné, ani obety za hriech si nechcel, ani sa ti nepáčili“ – a ony sa prinášajú podľa zákona. Potom povedal: „Hľa, prichádzam, aby som plnil tvoju vôľu.“ Ruší prvé, aby ustanovil druhé, V tejto vôli sme posvätení obetou tela Krista Ježiša raz navždy.

#### MEDITÁCIA

*Z Rečí svätého biskupa Ondreja Krétskeho*

Lebo Panna sa rodí, živia ju a rastie, aby sa pripravila za matku Boha, kráľa všetkých vekov.

A my z toho máme dvojaký úžitok: vedie nás to k pravde a odvádza od otroctva litere zákona a života podľa nej. Akým spôsobom a v akom zmysle sa to deje? Isto tak, že tieň ustupuje príchodu svetla a milosť prináša slobodu namiesto litery. Táto slávnosť je na ich rozhraní: s obraznými symbolmi spája nastupujúcu skutočnosť a staré nahrádza novým.

Nech teda všetko stvorenie spieva a tancuje a nech prispeje niečím primeraným k radosti dňa. Nech majú dnes nebešťania a pozemšťania jednu spoločnú slávnosť. Nech všetko, čo je na svete i nad svetom, zjednotí sa v slávení sviatku. Lebo dnes bola Stvoriteľovi všetkého postavená stvorená svätyňa a stvorenie novým, primeraným spôsobom pripravilo nový príbytok Stvoriteľovi.

*Zasvätenie Panne Márii - sv. Maximiliána Mária Kolbe:*

Buď Pánom seba, aby si mohol slúžiť druhým skrze Nepoškvrnenú.

### MODLITBA K PANNE MÁRII (viď deň 20.)

**Raduj sa Mária, milovaná Dcéra večného Otca!..**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

**23. deň: Meno Mária**

### VZÝVANIE DUCHA SVÄTÉHO

#### BOŽIE SLOVO

**Lk 1, 39-45:** V tých dňoch sa Mária vydala na cestu a ponáhľala sa do istého judejského mesta v hornatom kraji. Vošla do Zachariášovho domu a pozdravila Alžbetu. Len čo Alžbeta začula Máriin pozdrav, dieťa v jej lone sa zachvelo a Alžbetu naplnil Duch Svätý. Vtedy zvolala veľkým hlasom: „Požehnaná si medzi ženami a požehnaný je plod tvojho života. Čím som si zaslúžila, že matka môjho Pána prichádza ku mne? Lebo len čo zaznel tvoj pozdrav v mojich ušiach, radosťou sa zachvelo dieťa v mojom lone. A blahoslavená je tá, ktorá uverila, že sa splní, čo jej povedal Pán.“

#### MEDITÁCIA

*Z Rečí svätého opáta Bernarda*

„A meno Panny bolo Mária“, hovorí evanjelista. Chceme niečo povedať aj o tomto mene, ktoré v preklade znamená Hviezda morská a veľmi priliehavo pristane panenskej matke. Veď ju možno tak výstižne prirovnať k hviezde! Lebo ako hviezda vysiela lúč a neporuší sa, tak aj Panna porodila Syna bez porušenia svojho panenstva. Lúč neumenšuje jasnosť hviezdy, ani Syn Panny jej neporušenosť. Ona je teda tá vznešená hviezda, ktorá vyšla z Jakuba, a jej lúč osvecuje celý svet a jej jas sa skveje na nebesiach, preniká do hlbín a rozjasňuje celú zem. Ale ona rozohrieva viac myseľ ako telo, podporuje čnosti a spaľuje neresti. Ona je, hovorím, tá prejasná, neobyčajná hviezda, nevyhnutne vyvýšená nad týmto veľkým a šírym morom, kde sa trbliece svojimi zásluhami a osvetľuje svojím príkladom.

Keď zbadáš, že sa v tomto pozemskom živote viac zmietaš uprostred víchric a búrok, ako kráčaš po pevnej zemi, neodvracaj oči od svetla tejto hviezdy, ak nechceš, aby ťa zavalili vlny. Keď sa strhnú víchrice pokušení, keď sa dostaneš medzi úskalia súžení, pozri na hviezdu, volaj Máriu. Keď tebou zmietajú vlny pýchy, ctibažnosti, ohovárania, žiarlivosti, pozri na hviezdu, volaj Máriu. Keď loďkou tvojej duše otriasa hnev alebo lakomosť alebo žiadostivosť tela, pozri na Máriu. Keď ťa desí veľkosť výčitiek, keď ťa ľaká špinavé svedomie, keď sa hrozíš prísneho súdu a už ťa chce pohltiť pažerák zármutku a priepasť zúfalstva, mysli na Máriu.

V nebezpečenstvách, v úzkostiach a v pochybnostiach mysli na Máriu, vzývaj Máriu. Jej meno nech nezíde z tvojich úst, nech nevymizne z tvojho srdca. A aby si získal podporu jej príhovoru, nezabúdaj na príklad jej života. Nasleduj ju a nebudeš blúdiť. Ju pros a nikdy nebudeš bez nádeje. Na ňu mysli a nikdy sa nezmýliš. Jej sa drž a nepadneš. Pod jej ochranou nebudeš poznať strach. Keď ťa bude ona viesť, neunavíš sa. Keď ti bude ona milostivá, dosiahneš cieľ. A tak na sebe samom skúsiš, ako správne evanjelista hovorí: A meno Panny bolo Mária.

*Zasvätenie Panne Márii - sv. Maximiliána Mária Kolbe:*

Všetko dokážem v tom, ktorý ma posilňuje skrze Nepoškvrnenú.

### MODLITBA K PANNE MÁRII (viď deň 20.)

**Raduj sa Mária, milovaná Dcéra večného Otca!..**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

**24. deň: Bohorodičky**

### VZÝVANIE DUCHA SVÄTÉHO

#### BOŽIE SLOVO

[**Lk 2, 16**](http://dkc.kbs.sk/?in=Lk2,16)**-21:** Pastieri sa poponáhľali do Betlehema a našli Máriu a Jozefa i dieťa uložené v jasliach. Keď ich videli, vyrozprávali, čo im bolo povedané o tomto dieťati. A všetci, ktorí to počúvali, divili sa nad tým, čo im pastieri rozprávali. Ale Mária zachovávala všetky tieto slová vo svojom srdci a premýšľala o nich.

Pastieri sa potom vrátili a oslavovali a chválili Boha za všetko, čo počuli a videli, ako im bolo povedané.

Po ôsmich dňoch, keď ho bolo treba obrezať, dali mu meno Ježiš, ktorým ho anjel nazval skôr, ako sa počal v živote matky.

[**Gal 4, 4**](http://dkc.kbs.sk/?in=Gal4,4)**-7:** Bratia, keď prišla plnosť času, Boh poslal svojho Syna, narodeného zo ženy, narodeného pod zákonom, aby vykúpil tých, čo boli pod zákonom, a aby sme dostali adoptívne synovstvo.

Pretože ste synmi, poslal Boh do našich sŕdc Ducha svojho Syna a on volá: „Abba, Otče!“

A tak už nie si otrok, ale syn; a keď syn, tak skrze Boha aj dedič.

#### MEDITÁCIA

(TM) *sv. Ľudovít Mária Grignion z Montfortu*

Mária je vznešenou Božou formou, ktorú odlieval Duch Svätý, aby sa hypostatickým spojením stvárnil v ľudskej prirodzenosti Bohočlovek a zbožštil človek skrze milosť. Tejto forme nechýba nijaká božská črta. Ktokoľvek sa do nej vloží a nechá sa spracovať, nadobudne črty Ježiša Krista, pravého Boha; bude sa to diať jemne a primerane ľudskej slabosti, bez ťažkého odumierania a namáhavej práce, bezpečne a bez obáv z klamu, pretože diabol nemal a nikdy nebude mať prístup k Márii, svätej a nepoškvrnenej, na ktorej niet ani najmenšieho tieňa hriechu.

*Pavol VI., Mariánsky kult, 57*

Máriino materské poslanie, ktoré sa jej zverilo, pobáda Boží ľud, aby sa s detskou dôverou utiekal k tej, ktorá je vždy ochotná vyslyšať s materskou láskou jeho prosby a účinne prísť na pomoc; preto ju veriaci vzývajú ako Potešenie zarmútených, Uzdravenie nemocných, Útočisko hriešnikov, aby v súženiach vyprosili útechu, v chorobe úľavu, v hriechoch silu zbaviť sa ich otroctva. A ona, slobodná od akejkoľvek škvrny hriechov, vedie svoje deti k tomu, aby so všetkou rozhodnosťou premáhali hriech. A treba neustále zdôrazňovať, že toto oslobodenie od zla a z otroctva hriechu je nevyhnutným predpokladom pre obnovu kresťanského života.

*Ján Pavol II., Tertio millennio adveniente, 48*

Ó, Márii, ktorá pôsobením Svätého Ducha počala vtelené Slovo a ktorá sa potom po celý život dala viesť jeho vnútorným pôsobením, budeme v tomto roku rozjímať a budeme ju napodobňovať predovšetkým ako ženu, ktorá poslušne počúva hlas Svätého Ducha, teda ako ženu ticha a počúvania, ženu nádeje, ktorá vedela ako Abrahám prijať Božiu vôľu „proti nádeji v nádeji“ (Rim 4, 18). Plne vyjadrila túžby Jahveho chudobných a žiari ako vzor pre tých, čo sa celým srdcom spoliehajú na Božie prisľúbenia.

### MODLITBA K PANNE MÁRII (viď deň 20.)

**Raduj sa Mária, milovaná Dcéra večného Otca!..**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

**25. deň: Nanebovzatie Panny Márie**

### VZÝVANIE DUCHA SVÄTÉHO

#### BOŽIE SLOVO

[**1 Kor 15, 20**](http://dkc.kbs.sk/?in=1Kor15,20)**-27a:** Bratia, Kristus vstal z mŕtvych, prvotina zosnulých. Lebo ako je skrze človeka smrť, tak je skrze človeka aj zmŕtvychvstanie: Veď ako všetci umierajú v Adamovi, tak zasa všetci ožijú v Kristovi.

Ale každý v poradí, aké mu patrí: prvotinou je Kristus; potom, pri jeho príchode, tí, čo patria Kristovi. A potom bude koniec, keď odovzdá Bohu a Otcovi kráľovstvo, keď zruší každé kniežatstvo, každú mocnosť a silu.

Lebo on musí kraľovať, kým mu nepoloží všetkých nepriateľov pod nohy. Ako posledný nepriateľ bude zničená smrť, lebo mu všetko položil pod nohy.

**Lk 1, 45-56:** Mária hovorila: „Velebí moja duša Pána a môj duch jasá v Bohu, mojom spasiteľovi, lebo zhliadol na poníženosť svojej služobnice. Hľa, od tejto chvíle blahoslaviť ma budú všetky pokolenia, lebo veľké veci mi urobil ten, ktorý je mocný, a sväté je jeho meno a jeho milosrdenstvo z pokolenia na pokolenie s tými, čo sa ho boja.

Ukázal silu svojho ramena, rozptýlil tých, čo v srdci pyšne zmýšľajú. Mocnárov zosadil z trónov a povýšil ponížených. Hladných nakŕmil dobrotami a bohatých prepustil naprázdno.

Ujal sa Izraela, svojho služobníka, lebo pamätá na svoje milosrdenstvo, ako sľúbil našim otcom, Abrahámovi a jeho potomstvu naveky.“ Mária zostala pri nej asi tri mesiace a potom sa vrátila domov.

#### MEDITÁCIA

*Z Apoštolskej konštitúcie pápeža Pia XII. Munificentissimus Deus:*

...svätý Ján Damascénsky, ktorý je najslávnejším hlásateľom tejto zdedenej pravdy, porovnával telesné nanebovzatie požehnanej Božej Matky s jej ostatnými darmi a výsadami, s veľkou výrečnosťou povedal: „Patrilo sa, aby telo tej, ktorá si pri pôrode zachovala neporušené panenstvo, bolo aj po smrti uchované od akéhokoľvek porušenia. Patrilo sa, aby tá, ktorá nosila Stvoriteľa v lone ako dieťa, bývala v Božích príbytkoch. Patrilo sa, aby nevesta, s ktorou sa zasnúbil Otec, prebývala v nebeských komnatách. Patrilo sa, aby tá, ktorá sa dívala na svojho Syna na kríži a nastavila hruď meču bolesti, od ktorého bola uchránená pri pôrode, hľadela na neho, aj keď sedí pri Otcovi. Patrilo sa, aby Božia Matka vlastnila to, čo má jej Syn, a aby ju celé stvorenie uctievalo ako Božiu Matku a služobnicu.“1

Svätý Germán Carihradský bol presvedčený, že telo Bohorodičky Panny Márie ostalo neporušené a že jeho nanebovzatie zodpovedá nielen jej božskému materstvu, ale aj zvláštnej svätosti jej panenského tela: „Ty sa zjavuješ, ako je napísané, ‚v kráse‘ (porov. Ž 45,14). Tvoje panenské telo je celé sväté, celé čisté, celé Božím príbytkom, a preto sa ani neskôr nemôže rozpadnúť na prach. Premenilo sa, keďže bolo ľudské, pre vznešený neporušiteľný život. Ale to isté je živé a veľmi slávne, neporušené a účastné na dokonalom živote.“2

Iný veľmi starý spisovateľ tvrdí: „Teda preslávna Matka Krista, nášho Boha a Spasiteľa, darcu života a nesmrteľnosti, dostáva život od toho a v neporušiteľnom tele je naveky s tým, ktorý ju vzkriesil z hrobu a vzal k sebe, ako to vie iba on.“

Bez poškvrny hriechu dokončila svoju pozemskú púť a láskou zomrela, aby bola naveky s tým, koho nadovšetko milovala.

### MODLITBA K PANNE MÁRII (viď deň 20.)

**Raduj sa Mária, milovaná Dcéra večného Otca!..**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

**26. deň: Panny Márie Kráľovnej**

### VZÝVANIE DUCHA SVÄTÉHO

#### BOŽIE SLOVO

**Jn 2, 1-5:** Na tretí deň bola v Káne Galilejskej svadba. Bola tam aj Ježišova matka. Na svadbu pozvali aj Ježiša a jeho učeníkov. Keď sa minulo víno, povedala Ježišovi jeho matka: „Nemajú vína.“ Ježiš jej odpovedal: „Čo mňa a teba do toho, žena? Ešte neprišla moja hodina.“ Jeho matka povedala obsluhujúcim: „Urobte všetko, čo vám povie!“

[**Zjv 11, 19**](http://dkc.kbs.sk/?in=Zjv11,19)**a; 12; 10a-c:** V nebi sa otvoril Boží chrám a v chráme bolo vidieť archu jeho zmluvy. Potom sa na nebi ukázalo veľké znamenie: Žena odetá slnkom, pod jej nohami mesiac a na jej hlave veniec z dvanástich hviezd. Bola ťarchavá a kričala v bolestiach, lebo mala rodiť.

I porodila syna, chlapca, ktorý má železným žezlom panovať nad všetkými národmi. A jej dieťa bolo uchvátené k Bohu a k jeho trónu. Žena potom utiekla na púšť, kde jej Boh pripravil miesto. A počul som mohutný hlas volať v nebi: „Teraz nastala spása, moc a kráľovstvo nášho Boha a vláda jeho Pomazaného.“

#### MEDITÁCIA

*sv. Bernard*

Teraz, ó Matka milosrdenstva, v mene nehy tvojho prečistého srdca, Mesiac – teda Cirkev – padá na tvár, leží ti pri nohách a zahŕňa ťa naliehavými prosbami. Bola si ustanovená za prostredníčku medzi Cirkvou a Slnkom spravodlivosti, aby v tvojom svetle uzrela svetlo a skrze teba zaslúžila si milosti Slnka, ktoré ťa skutočne nado všetko milovalo a ozdobilo ťa krásou, keď ťa zahalilo do plášťa slávy a korunovalo najkrajšou z korún!

*sv. Ján Eudes:*

Uvážte, že po najsvätejšom Srdci Ježiša, najvyššieho Panovníka neba a zeme, Máriino vznešené Srdce ako Kráľovnej anjelov a Matky Kráľa kráľov kraľuje nad všetkými srdcami, ktoré boli stvorené, aby milovali Boha.

*sv. Ľudovít Mária Grignion z Montfortu*:

Mária je kráľovnou neba i zeme z milosti, tak ako Ježiš je Kráľom svojou prirodzenosťou i víťazstvom. Tak ako kráľovstvo Ježiša Krista je predovšetkým v srdciach a vo vnútri človeka podľa slov: Kráľovstvo Božie je vo vás (porov. Lk 17, 21), aj kráľovstvo najsvätejšej Panny je predovšetkým vo vnútri človeka, čiže v jeho duši. V dušiach je so svojím Synom oslavovaná viac než vo všetkých viditeľných tvoroch a my ju spolu so svätými môžeme nazývať Kráľovnou sŕdc.

*sv. Atanáz*

Keďže Kristus bol Kráľom a Učiteľom, na Matku, ktorá ho porodila, sa máme pozerať ako na skutočnú Kráľovnú a Učiteľku.

### MODLITBA K PANNE MÁRII (viď deň 20.)

**Raduj sa Mária, milovaná Dcéra večného Otca!..**

**Všetko dokážem v tom, ktorý ma posilňuje skrze Nepoškvrnenú.**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

###  ČASŤ IV.  (27.-33. deň)

### Tretí týždeň – poznanie Ježiša Krista

**27. deň: Ja som cesta, pravda a život.**

Tento týždeň nech sa napĺňajú poznaním Ježiša Krista. Môžu čítať a meditovať, čo sme o ňom povedali a modliť sa modlitbu svätého Augustína, ktorá je na začiatku tejto druhej časti. Nech s týmto svätcom hovoria a opakujú hoc aj stokrát za deň: *„Pane, nech poznám teba!“* alebo tiež: *„Pane, nech vidím,“ kto si!*

Po prvé: Človeka – Boha, jeho milosti a slávu, jeho práva na suverénnu vládu nad nami, pretože po tom, čo sme sa vzdali hriechu, zriekli sa Satana a sveta, zvolili sme si Ježiša Krista za svojho Pána.

Po druhé: Jeho vnútorný život, cnosti a činy jeho Najsvätejšieho Srdca, jeho zjednotenie s Máriou v tajomstvách Zvestovania a Vtelenia, počas jeho detstva a skrytého života, na svadbe v Káne a na Kalvárii.

### VZÝVANIE DUCHA SVÄTÉHO

#### BOŽIE SLOVO

**Jn 14, 6-7:** Ježiš mu odpovedal: „Ja som cesta, pravda a život. Nik nepríde k Otcovi, iba cezo mňa. Ak poznáte mňa, budete poznať aj môjho Otca. Už teraz ho poznáte a videli ste ho.“

#### MEDITÁCIA

*PÚ. Ľ. M. Grignion z Montfortu:*

Prvá pravda. — Posledným cieľom všetkých našich pobožností musí byť náš Spasiteľ Ježiš Kristus, pravý Boh a pravý človek; inak by boli falošné a mylné. Ježiš Kristus je alfa a omega, počiatok a koniec všetkého. Ako hovorí Apoštol, pracujeme, len aby všetci ľudia dospeli k dokonalosti v Ježišovi Kristovi, lebo iba v ňom prebýva celá plnosť božstva a všetky ostatné plnosti milostí, čností a dokonalostí. Lebo iba v ňom nás Boh požehnal všetkým duchovným požehnaním, iba on je náš jediný Učiteľ, ktorý nás má učiť; náš jediný Pán, od ktorého máme závisieť; naša jediná Hlava, s ktorou máme byť spojení; náš jediný Vzor, ktorému sa máme pripodobňovať; náš jediný Lekár, ktorý nás má uzdravovať; náš jediný Pastier, ktorý nás má živiť; naša jediná Cesta, ktorá nás má viesť; naša jediná Pravda, ktorú máme veriť, náš jediný Život, ktorý nás má oživovať a naše jediné Všetko, ktoré nám musí vystačiť. Okrem mena Ježiš niet pod nebom iného mena, daného ľuďom, v ktorom by sme mali byť spasení. Boh položil iba jediný Základ našej spásy, dokonalosti i slávy – Ježiša Krista: každý dom, ktorý nie je postavený na tejto pevnej skale, má svoje základy na pohyblivom piesku a skôr či neskôr sa určite zrúti. Každý veriaci, ktorý nie je spojený s Pánom Ježišom ako ratolesť s viničom, odumrie, uschne a bude vhodný iba na oheň. Ak zostávame v Ježišovi Kristovi a on zostáva v nás, potom sa nemusíme obávať žiadneho odsúdenia. Potom ani anjeli z neba, ani ľudia na zemi, ani diabli z pekla a ani nijaké iné stvorenia nám nebudú môcť uškodiť, lebo nás nebudú môcť odlúčiť od Božej lásky, ktorá je v Kristovi Ježišovi. Skrze Krista, s Kristom a v Kristovi môžeme všetko: môžeme vzdať všetku úctu a chválu Otcovi v jednote s Duchom Svätým, môžeme sa stať dokonalými a tak byť pre našich blížnych ľúbeznou vôňou večného života.

Ak teda ustanovujeme spoľahlivú pobožnosť k presvätej Panne, robíme to len preto, aby sme čo najlepšie položili základy pobožnosti k Ježišovi Kristovi, aby sme poskytli prirodzený a bezpečný prostriedok ako nájsť Pána Ježiša. Ak by nás táto pobožnosť k svätej Panne odďaľovala od Ježiša Krista, museli by sme ju odvrhnúť ako diablove mámenie. No – ako som to už ukázal a ako neskôr ešte ukážem – je to presne naopak: táto pobožnosť je nám nevyhnutná práve na to, aby sme dokonale našli Pána Ježiša, aby sme ho mohli nežne milovať a verne mu slúžiť.

**MODLITBA K JEŽIŠOVI KRISTOVI**

**Môj milovaný Ježišu, dovoľ mi obrátiť sa na teba a prejaviť ti vďačnosť za milosť, ktorú si mi preukázal tým, že si ma týmto svätým otroctvom daroval svojej svätej Matke, aby ma obhajovala pred tvojím Majestátom a dopĺňala všetko, čo mi v mojej preveľkej biede chýba. Beda, Pane! Taký som biedny, že bez tejto dobrotivej Matky by som bol istotne stratený. Áno, Mária je pre mňa nevyhnutná v každom ohľade: nevyhnutná na utíšenie tvojho spravodlivého hnevu, keďže ťa denne toľko urážam. Nevyhnutná na odvrátenie večných trestov, ktoré si zaslúžim. Nevyhnutná, aby som mohol hľadieť na teba, prihovoriť sa ti, prosiť ťa, priblížiť sa ti a aby som sa ti mohol zaľúbiť. Nevyhnutná na spasenie mojej duše i duše iných. Jedným slovom, nevyhnutná na stále plnenie tvojej svätej vôle a na šírenie tvojej väčšej slávy vo všetkom.**

**Ach, kiežby som len mohol celému svetu ohlásiť, aké veľké milosrdenstvo si mi preukázal! Kiež by sa celý svet dozvedel, že bez Márie by som už bol stratený! Kiež by som mohol vzdať dôstojné poďakovania za také veľké dobrodenie! Mária je vo mne, *je to môj údel* (Ž 119,56) Ó, aký poklad, aká útecha! A po tomto by som nemal byť celý jej!? Aká by to len bola nevďačnosť, môj drahý Spasiteľu! Skôr prijmem smrť, než aby ma postihlo také nešťastie, lebo oveľa radšej chcem zomrieť, ako žiť bez toho, žeby som nebol celý Máriin.**

**Už tisíc a tisíckrát som si ju pod krížom spolu so svätým Jánom Evanjelistom vzal za všetko moje dobro a toľkokrát som sa jej aj celkom odovzdal. Ale ak som to dosiaľ neurobil dosť dobre podľa tvojich túžob, môj drahý Ježišu, teraz to robím tak, ako chceš, aby som to vykonal. A ak nájdeš v mojej duši alebo tele niečo, čo nepatrí tejto majestátnej Panej, prosím ťa, aby si mi to vytrhol a odhodil ďaleko odo mňa. Lebo ak to nie je jej, je to nehodné teba.**

**MODLITBA K SVÄTÉMU DUCHU**

**Ó, Duchu Svätý! Dožič mi všetky tieto milosti a zasaď, polievaj a pestuj v mojej duši milovanú Máriu, ktorá je Stromom pravého života, aby rástol, kvitol a priniesol hojné ovocie života. Ó, Duchu Svätý! Daruj mi hlbokú úctu a náklonnosť k tvojej božskej Neveste, silnú podporu v jej materskom lone a daj, nech sa neustále utiekam k jej milosrdenstvu, aby si cez ňu utvoril vo mne naozaj Ježiša Krista, veľkého i mocného, až po plnosť jeho dokonalého veku. Amen.**

**Mária, Kráľovná pokoja, oroduj za nás i za celý svet. (3-krát)**

**Počas dňa: modlitba ruženca a spytovanie svedomia**

**28. deň: Darca seba samého.**

### VZÝVANIE DUCHA SVÄTÉHO

#### BOŽIE SLOVO

**Mt 26,1 – 2. 26 – 29:** Keď Ježiš skončil všetky tieto reči, povedal svojim učeníkom: „Viete, že o dva dni bude Veľká noc a Syn človeka bude vydaný, aby ho ukrižovali.“ Pri večeri vzal Ježiš chlieb a dobrorečil, lámal ho a dával učeníkom, hovoriac: „Vezmite a jedzte: toto je moje telo.“ Potom vzal kalich, vzdával vďaky a dal im ho, hovoriac: „Pite z neho všetci: toto je moja krv novej zmluvy, ktorá sa vylieva za všetkých na odpustenie hriechov. Hovorím vám: Odteraz už nebudem piť z tohto plodu viniča až do dňa, keď ho budem piť s vami nový v kráľovstve svojho Otca.“

#### MEDITÁCIA

*PÚ. Ľ. M. Grignion z Montfortu:*

Na chvíľu sa obrátim na teba, môj milovaný Ježišu, aby som sa posťažoval tvojmu božskému Majestátu: väčšina kresťanov, dokonca i tí vzdelanejší, nepoznajú to nevyhnutné puto medzi tebou a tvojou svätou Matkou. Pane, ty si vždy s Máriou a ona je vždy s tebou a ani nemôže byť bez teba: ináč by prestala byť tým, čím je. Je tak milosťou premenená v teba, že to nie ona žije, že to už nie je ona, ale si to ty, môj Ježišu, ktorý v nej žiješ a kraľuješ dokonalejšie než vo všetkých anjeloch a blažených. Och! Keby sme len poznali slávu a lásku, ktorej sa ti dostáva v tomto obdivuhodnom stvorení, potom by sme prechovávali k tebe aj k nej iné city, než aké teraz máme. Je s tebou tak dôverne spojená, že by bolo ľahšie oddeliť svetlo od slnka alebo teplo od ohňa a – možno ešte zveličiť – ľahšie by bolo oddeliť od teba všetkých anjelov a svätých než božskú Máriu: lebo ona ťa vrúcnejšie miluje a dokonalejšie oslavuje než všetky ostatné stvorenia dovedna.

**MODLITBA K JEŽIŠOVI KRISTOVI  (viď deň 27.)**

**Môj milovaný Ježišu**...

**MODLITBA K SVÄTÉMU DUCHU**

**Ó, Duchu Svätý!..**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

**29. deň: Fiat.**

### VZÝVANIE DUCHA SVÄTÉHO

#### BOŽIE SLOVO

**Mt 26, 37 – 46:**Vzal so sebou Petra a oboch Zebedejových synov. I doľahli naňho smútok a úzkosť. Vtedy im povedal: „Moja duša je smutná až na smrť. Ostaňte tu a bdejte so mnou!“ Trochu poodišiel, padol na tvár a modlil sa: „Otče môj, ak je možné, nech ma minie tento kalich. No nie ako ja chcem, ale ako ty.“ Keď sa vrátil k učeníkom, našiel ich spať. I povedal Petrovi: „To ste nemohli ani hodinu bdieť so mnou? Bdejte a modlite sa, aby ste neprišli do pokušenia! Duch je síce ochotný, ale telo slabé.“ Znova odišiel a modlil sa: „Otče môj, ak ma tento kalich nemôže minúť a musím ho piť, nech sa stane tvoja vôľa.“ A keď sa vrátil, zasa ich našiel spať: oči sa im zatvárali od únavy. Nechal ich, znova sa vzdialil a tretí raz sa modlil tými istými slovami. Potom prišiel k učeníkom a povedal im: „Teraz už spite a odpočívajte! Hľa, prišla hodina; Syna človeka už vydávajú do rúk hriešnikov. Vstaňte, poďme! Pozrite, môj zradca sa priblížil.“

#### MEDITÁCIA

*Ján Pavol II., Redemptoris Mater*

Treba, aby veriaci prehĺbili sami v sebe i vo svojich komunitách tú „poslušnosť viery“, ktorej prvým a najžiarivejším príkladom je Mária. …Musia vyriešiť vážne vieroučné rozpory, týkajúce sa tajomstva Cirkvi, a jej služby a dakedy aj o Máriinej úlohe v diele spásy. Prečo by sme nemali na ňu všetci spoločne pozerať ako na našu spoločnú Matku, ktorá sa prihovára za jednotu Božej rodiny a ktorá „kráča“ na čele dlhého sprievodu svedkov viery v jediného Pána, Božieho Syna, ktorý sa počal v jej panenskom lone pôsobením Ducha Svätého?

**MODLITBA K JEŽIŠOVI KRISTOVI  (viď deň 27.)**

**Môj milovaný Ježišu**...

**MODLITBA K SVÄTÉMU DUCHU**

**Ó, Duchu Svätý!..**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

**30. deň: Ježiš Kristus Kráľ.**

### VZÝVANIE DUCHA SVÄTÉHO

#### BOŽIE SLOVO

**Mt 27,36 – 44:** Potom si posadali a strážili ho. Nad hlavu mu dali nápis s označením jeho viny: „Toto je Ježiš, židovský kráľ!“ Vedno s ním ukrižovali aj dvoch zločincov: jedného sprava, druhého zľava. A tí, čo šli okolo, rúhali sa mu: potriasali hlavami a vraveli: „Ty, čo zboríš chrám a za tri dni ho znova postavíš, zachráň sám seba! Ak si Boží Syn, zostúp z kríža!“ Podobne sa mu posmievali aj veľkňazi so zákonníkmi a staršími: „Iných zachraňoval, sám seba nemôže zachrániť. Je kráľom Izraela; nech teraz zostúpi z kríža a uveríme v neho. Spoliehal sa na Boha; nech ho teraz vyslobodí, ak ho má rád. Veď povedal: »Som Boží Syn.«“ Takisto ho tupili aj zločinci, čo boli s ním ukrižovaní.

#### MEDITÁCIA

*Sv. Alfonz Mária de Liguori:*

Evanjelista Ján píše: *„Pri Ježišovom kríži stála jeho Matka, sestra jeho matky, Mária Kleopasova, a Mária Magdaléna.“* Keby bol niekto z nás na Kalvárii, bol by videl dva oltáre a na nich dve vznešené obety. Alebo, ako píše sv. Bonaventúra, ktorý vidí na Kalvárii len jeden oltár, totiž kríž Syna, na ktorom bola obetovaná s Božím Baránkom aj jeho Matka.

Vlastnou schopnosťou ženy a matky je utešovať. Ježiš trpel enormne, a Mária nemohla, čo ako by bola chcela, urobiť úplne nič. Nemohla mu priniesť útechu, hoci bola pri ňom, mohla sa len pozerať na jeho utrpenie, lebo mal zomrieť v opustenosti.

Spasiteľ povedal sv. Brigite: *„Moja Matka Mária sa stala pre svoje spoluutrpenie a svoju lásku Matkou všetkých na nebi i na zemi.“* Ako dobrá Matka učí nás žiť všetky čnosti, zvlášť pokoru. Nesťažuje si vo svojich bolestiach, ale v tichosti objíma svoj kríž.

*Ján Pavol II., Jasná Gora v Poľsku, 4. 6. 1979*

Zasvätenie hovorí o „otroctve“ a obsahuje paradox podobný slovám evanjelia, podľa ktorých treba stratiť svoj život, aby sme ho našli (pórov. Mt 10, 39). Láska je vlastne zavŕšením slobody, ale súčasťou jej podstaty je aj skutočnosť, že niekomu patríme, čiže nie sme slobodní. V každom prípade, „nebyť slobodný“ v láske sa nechápe ako otroctvo, ale ako potvrdenie i naplnenie slobody. Zasvätenie sa v otroctve značí prostú závislosť a bezhraničnú dôveru. V tomto zmysle otroctvo (nesloboda) vyjadruje plnosť slobody takým istým spôsobom, ako evanjelium hovorí o nutnosti stratiť svoj život, aby sme ho našli v plnosti.

**MODLITBA K JEŽIŠOVI KRISTOVI  (viď deň 27.)**

**Môj milovaný Ježišu**...

**MODLITBA K SVÄTÉMU DUCHU**

**Ó, Duchu Svätý!..**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

**31. deň: Boh s nami.**

### VZÝVANIE DUCHA SVÄTÉHO

#### BOŽIE SLOVO

**Iz 7, 10-14; 8, 10c:**

Pán prehovoril k Achazovi: „Žiadaj znamenie od Pána, svojho Boha. Žiadaj ho, či v hĺbkach podsvetia, alebo hore na výsostiach.“

Achaz však povedal: „Nebudem žiadať, nebudem pokúšať Pána.“

A Izaiáš riekol: „Počúvajte teda, Dávidov dom. Nestačí, že obťažujete ľudí, ešte aj môjho Boha obťažujete?

A preto vám Pán sám dá znamenie: Hľa, panna počne a porodí syna a dá mu meno Emanuel,“ lebo s nami je Boh.

#### MEDITÁCIA

*PÚ. Ľ. M. Grignion z Montfortu:*

V osobitnej úcte budú mať veľké tajomstvo Vtelenia Slova, ktoré slávime 25. marca. Ono je charakteristickým tajomstvom pravej oddanosti, ktorá bola inšpirovaná Duchom Svätým: 1) aby sme uctievali a napodobňovali nevýslovnú závislosť Boha Syna na Márii, ktorú sám chcel na slávu Boha, svojho Otca, a pre našu spásu. Táto závislosť je zjavná zvlášť v tomto tajomstve, v ktorom je Ježiš Kristus väzňom a otrokom v lone božskej Márie a vo všetkom od nej závisí. 2) Aby sme ďakovali Bohu za neporovnateľné milosti, ktoré Márii udelil, a zvlášť za to, že si ju vybral, aby sa stala jeho najdôstojnejšou Matkou. A táto Božia voľba sa udiala práve vo Vtelení. Toto sú dva hlavné ciele otroctva Ježiša Krista v Márii.

**MODLITBA K JEŽIŠOVI KRISTOVI  (viď deň 27.)**

**Môj milovaný Ježišu**...

**MODLITBA K SVÄTÉMU DUCHU**

**Ó, Duchu Svätý!..**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

**32. deň: Všetko pre Ježiša, ktorý sa obetoval za nás. *Hľa, Boží Baránok!* (Jn 1,36).**

### VZÝVANIE DUCHA SVÄTÉHO

#### BOŽIE SLOVO

**Jn 15, 7 – 16:** Ak ostanete vo mne a moje slová ostanú vo vás, proste, o čo chcete, a splní sa vám to. Môj Otec je oslávený tým, že prinášate veľa ovocia a stanete sa mojimi učeníkmi. Ako mňa miluje Otec, tak ja milujem vás. Ostaňte v mojej láske! Ak budete zachovávať moje prikázania, ostanete v mojej láske, ako ja zachovávam prikázania svojho Otca a ostávam v jeho láske. Toto som vám povedal, aby vo vás bola moja radosť a aby vaša radosť bola úplná. Toto je moje prikázanie: Aby ste sa milovali navzájom, ako som ja miloval vás. Nik nemá väčšiu lásku ako ten, kto položí život za svojich priateľov. Vy ste moji priatelia, ak robíte, čo vám prikazujem. Už vás nenazývam sluhami, lebo sluha nevie, čo robí jeho pán. Nazval som vás priateľmi, pretože som vám oznámil všetko, čo som počul od svojho Otca. Nie vy ste si vyvolili mňa, ale ja som si vyvolil vás a ustanovil som vás, aby ste išli a prinášali ovocie a aby vaše ovocie zostalo; aby vám Otec dal všetko, o čo ho budete prosiť v mojom mene.

#### MEDITÁCIA

*PÚ. Ľudovít Mária Grignion z Montfortu:*

Vnútorné praktiky, veľmi posväcujúce pre tých, ktorých Duch Svätý volá k výšinám dokonalosti. Štyrmi slovami to vyjadríme takto: robiť všetko CEZ MÁRIU, S MÁRIOU, V MÁRII a PRE MÁRIU, aby sme to dokonalejšie robili cez Ježiša, s Ježišom, v Ježišovi a pre Ježiša.

**a) Všetko konať cez Máriu**

Všetko konať cez Máriu znamená, že treba vo všetkom poslúchať presvätú Pannu a vo všetkom sa riadiť jej duchom, ktorým je Svätý Duch Boží. Tí, ktorých vedie Boží Duch, sú deťmi Božími; *ktorých vedie Boží duch sú božími synmi* (Rim 8,14) Tí, ktorí sú vedení duchom Márie, sú jej deťmi, a teda Božími deťmi, ako sme ukázali. A medzi toľkými ctiteľmi svätej Panny sú pravými a vernými iba tí, ktorí sa riadia jej duchom. Povedal som, že Máriin duch bol Božím duchom, pretože ona sa nikdy neriadila svojím vlastným, ale vždy len Božím Duchom, ktorého tým prijala za svojho učiteľa natoľko, že sa stal jej vlastným duchom. Preto svätý Ambróz hovorí: – „Nech v každom človeku prebýva Máriina duša, aby velebila Pána; nech v každom je duch Márie, aby jasal v Bohu.“ Aká šťastná je duša, keď ju celú vlastní a ovláda Máriin duch, podľa príkladu jedného dobrého brata jezuitu, ktorý sa volal Rodriguez a zomrel v povesti svätosti. Veď jej duch je jemný i silný, horlivý i opatrný, pokorný i odvážny a čistý i plodný!

Aby sa duša nechala viesť týmto duchom Márie, je potrebné: 1) Vzdať sa vlastného ducha, vedomostí a  chcení prv, než niečo vykonáme, napríklad: pred modlitbou, slúžením či obetovaním svätej omše, prijímaním a podobne. Lebo ak by sme išli za temnotami nášho vlastného ducha a zlobou našej vôle i činnosti, i keď sa nám zdajú akokoľvek dobrými, prekážalo by to svätému Máriinmu duchu. 2) Odovzdať sa Máriinmu duchu, aby nás hýbal a viedol nás spôsobom, akým chce ona. Treba sa vložiť do jej panenských rúk a vzdať sa ako nástroj v rukách robotníka, ako lutna v rukách dobrého hudobníka. Treba sa v nej stratiť a odovzdať sa jej ako kameň, ktorý hodíme do mora. Deje sa to jednoducho a v okamihu, letmým pohľadom ducha, nepatrným hnutím vôle či slovami hovoriac napríklad: Zriekam sa seba samého a dávam sa tebe, moja drahá Matka. Aj keď v tomto úkone spojenia necítime žiaden zmyslový pôžitok, neprestáva byť pravdivým. Práve tak, ako keby sme povedali s rovnakou úprimnosťou to, čo sa Bohu nepáči: Dávam sa diablovi. Hoci by sme to povedali bez akejkoľvek vnímateľnej zmeny, nemenej pravdivo by sme patrili diablovi. 3) Z času na čas je potrebné pri svojich činoch i po nich obnovovať si tento úkon obetovania a zjednotenia. Čím častejšie to robíme, tým viac sa posvätíme a tým skôr dospejeme k zjednoteniu s Ježišom Kristom, ktoré vždy nevyhnutne nasleduje po zjednotení s Máriou, pretože duch Márie je duchom Ježiša.

**b) Všetko konať s Máriou**

Všetko konať s Máriou znamená, že vo svojich skutkoch treba hľadieť na Máriu ako na hotový vzor každej čnosti a dokonalosti, ktorý Duch Svätý v čírom stvorení utvoril k napodobňovaniu, prispôsobený nášmu slabému dosahu. Musíme teda pri každej činnosti sledovať, ako ju Mária konala, či bola by konala, keby bola na našom mieste. Preto treba skúmať a rozjímať o jej vznešených čnostiach, ktoré v živote praktizovala. Obzvlášť:

1) jej živú vieru, ktorou bez váhania verila anjelovmu slovu. Verila verne a vytrvalo až k päte kríža na Kalvárii.

2) Jej hlbokú pokoru, ktorá ju viedla, aby sa skrývala, mlčala, všetkému sa podrobovala a kládla sa na posledné miesto.

3) Jej celkom výnimočnú čistotu, akej nikdy nebolo ani nebude pod nebom a konečne všetky jej ostatné čnosti.

Spomeňme si, opakujem druhý raz, že Mária je vznešenou a jedinečnou formou Boha na odlievanie živých Božích obrazov s malou námahou a v krátkom čase. Keď ju duša nájde a v nej sa stratí, zakrátko je pretvorená v Ježiša Krista, ktorého táto forma prirodzene zobrazuje.

**MODLITBA K JEŽIŠOVI KRISTOVI  (viď deň 27.)**

**Môj milovaný Ježišu**...

**MODLITBA K SVÄTÉMU DUCHU**

**Ó, Duchu Svätý!..**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

**33. deň: Fiat.**

### VZÝVANIE DUCHA SVÄTÉHO

#### BOŽIE SLOVO

**Jn 21, 15 – 19:** Keď sa najedli, Ježiš sa opýtal Šimona Petra: „Šimon, syn Jánov, miluješ ma väčšmi ako títo?“ Odpovedal mu: „Áno, Pane, ty vieš, že ťa mám rád.“ Ježiš mu povedal: „Pas moje baránky.“ Opýtal sa ho aj druhý raz: „Šimon, syn Jánov, miluješ ma?“ On mu odpovedal: „Áno, Pane, ty vieš, že ťa mám rád.“ Ježiš mu povedal: „Pas moje ovce!“ Pýtal sa ho tretí raz: „Šimon, syn Jánov, máš ma rád?“ Petra zarmútilo, že sa ho tretí raz spýtal: „Máš ma rád?“, a povedal mu: „Pane, ty vieš všetko, ty dobre vieš, že ťa mám rád.“ Ježiš mu povedal: „Pas moje ovce! Veru, veru, hovorím ti: Keď si bol mladší, sám si sa opásal a chodil si, kade si chcel. Ale keď zostarneš, vystrieš ruky, iný ťa opáše a povedie, kam nechceš.“ To povedal, aby naznačil, akou smrťou oslávi Boha. Ako to povedal, vyzval ho: „Poď za mnou!“

#### MEDITÁCIA

*PÚ. Ľudovít Mária Grignion z Montfortu:*

**c) Všetko konať v Márii**

Všetko treba konať v Márii. Na správne pochopenie treba vedieť:

1) Že presvätá Panna je pravým pozemským rajom nového Adama a že starý pozemský raj bol len jeho predobrazom. V tomto pozemskom raji sú teda nevysloviteľné bohatstvá, krásy, výnimočnosti a sladkosti, ktoré tam zanechal nový Adam, Ježiš Kristus. Práve v tomto raji sa kochal počas deviatich mesiacov, keď konal divy a vystavil svoje bohatstvá s veľkoleposťou Boha. Toto presväté miesto pozostáva iba z panenskej a nepoškvrnenej zeme, z ktorej bol pôsobením Ducha Svätého utvorený a živený nový Adam bez každej škvrny a nečistoty, ktorý tam prebýva. Práve v tomto pozemskom raji je opravdivý strom života, ktorý zrodil plod života, Ježiša Krista, aj strom poznania dobra a zla, ktorý dal svetu svetlo. Na tomto božskom mieste sú stromy sadené Božou rukou a zavlažované božským pomazaním, ktoré denne rodili a rodia ovocie božskej chuti. Sú tam záhony spestrené krásnymi a rozmanitými kvetmi čností, ktoré vôňou okúzľujú samých anjelov. Sú tu zelené lúky nádeje, nedobytné veže sily, nádherné domy dôvery a podobne. Duch Svätý jediný môže dať poznať pravdu, skrytú pod týmito obrazmi hmotných vecí. Na tomto mieste je číry vzduch čistoty, bez nákazy. Krásny deň svätého človečenstva, bez noci. Žiarivé slnko Božstva, bez tieňov. Žiarivá a ustavičná vyhňa lásky, v ktorej sa všetko železo rozpaľuje a mení na zlato. Tečie tam rieka pokory, ktorá vyviera zo zeme, rozvetvuje sa na štyri ramená, zavlažuje celé to prekrásne miesto. To sú štyri kardinálne čnosti. (Múdrosť – rozvážnosť, Spravodlivosť, Miernosť a Mravná sila

[2)] Duch Svätý ústami Otcov nazýva svätú Pannu aj: a) východnou bránou, ktorou veľkňaz Ježiš Kristus vstupuje a vychádza do sveta. Vstúpil ňou po prvý raz a vráti sa ňou i druhýkrát. b) Svätyňou Boha, spočinutím Najsvätejšej Trojice, trónom Boha, Božím mestom, Božím oltárom, Božím chrámom, svetom Boha. Všetky tieto rozličné prívlastky a chvály sú úplne pravdivé vo vzťahu k rozličným divom a milostiam, ktoré Najvyšší vykonal v Márii. Ó, aké bohatstvá! Ó, aká sláva! Ó, aká potecha! Ó, aké šťastie môcť vstúpiť a prebývať v Márii, kde si Najvyšší postavil trón svojej zvrchovanej slávy!

Ako ťažko však hriešnici ako my získajú povolenie, spôsobilosť a svetlo vstúpiť na také vznešené a sväté miesto, ktoré už nestráži cherubín, ako starý pozemský raj, ale sám Duch Svätý, ktorý sa stal jej zvrchovaným Pánom. Hovorí o nej: *„Si zatvorenou záhradou, sestrička moja, nevesta, zamknutým prameňom, zapečatenou studničkou.“*(Pies 4,12)  Mária je zamknutá, zapečatená, a preto úbohé deti Adama a Evy, vyhnané z pozemského raja, nemôžu doň vstúpiť, iba ak zvláštnou milosťou Ducha Svätého, ktorú si však musia zaslúžiť.

Keď vďaka jej vernosti dosiahneme túto výnimočnú milosť, musíme so záľubou zotrvávať v krásnom vnútri Márie, aby sme si v ňom pokojne oddýchli, dôverne sa podopreli, bezpečne sa schovali a bezvýhradne sa v ňom stratili. Musíme v jej panenskom lone zotrvávať, aby sa v ňom naša duša:

1) živila mliekom jej milosti i materského milosrdenstva;

2) oslobodila sa od svojich problémov, strachov a úzkostí;

3) uchýlila sa do bezpečia pred všetkými svojimi nepriateľmi: démonom, svetom i hriechom, ktorí sem nikdy nevstúpili. A to je dôvod, prečo o sebe hlása, že „tí, čo v nej pracujú, vôbec nehrešia“ (Sir 24,30) – Čiže tí, ktorí duchom zotrvajú vo svätej Panne, nikdy nespáchajú závažný hriech.

4) A napokon, aby bola v tomto panenskom lone duša formovaná v Ježiša Krista a Ježiš Kristus v nej, lebo, ako hovoria Otcovia, jej lono je sieňou božských tajomstiev, kde Ježiš Kristus a všetci vyvolení boli vyformovaní: *Ten i tamten sa v nej narodil* (Ž 87,5 Vulgáta)

**d) Všetko konať pre Máriu**

A napokon, treba konať všetky svoje skutky pre Máriu. Veď keď sme všetko oddali jej službe, je len spravodlivé, aby sme všetko robili pre ňu: ako sluhovia, služobníci a otroci. No nie tak, že ju pokladáme za posledný cieľ svojich služieb, ktorým je iba Ježiš Kristus, ale za blízky cieľ, tajomné prostredie a ľahký prostriedok, aby sme prišli k nemu. Ako dobrý sluhovia a otroci nesmieme zostať nečinnými, ale treba začínať i konať veľké veci pre túto majestátnu Vládkyňu, spoliehajúc sa na jej ochranu. Treba hájiť jej výsady, keď jej ich upierajú. Podporiť jej slávu, keď sa na ňu útočí. Pritiahnuť všetkých, ako je to len možné, do jej služby a k tejto pravej a zdravej úcte. Hovoriť a kričať proti tým, ktorí zneužívajú jej úctu na urážanie jej Syna a súčasne zavádzať túto opravdivú úctu. Nič od nej nepožadovať ako odmenu za tieto malé služby, okrem cti patriť takej láskavej Kňažnej a šťastia môcť byť skrze ňu spojení s Ježišom, jej Synom, nerozlučným putom v čase i vo večnosti. Sláva Ježišovi v Márii! Sláva Márii v Ježišovi! Sláva Bohu samému!

**MODLITBA K JEŽIŠOVI KRISTOVI  (viď deň 27.)**

**Môj milovaný Ježišu**...

**MODLITBA K SVÄTÉMU DUCHU**

**Ó, Duchu Svätý!..**

**Mária, Kráľovná pokoja, oroduj za nás i za celý svet! (3-krát)**

**Počas dňa: modlitba ruženca a spytovanie svedomia**

**34. deň: Zasvätenie.**

V deň zasvätenia sa buď postite, dávajte almužnu alebo obetujte votívnu sviečku za dobro druhého (alebo všetko z toho); robte duchovné pokánie a pristupujte k zasväteniu v duchu umŕtvovania.

Choďte predtým na spoveď (počas 8 dní predtým) a potom prijmite sväté prijímanie s úmyslom odovzdať sa Ježišovi ako otrok lásky z Máriiných rúk.

Spôsob uplatnenia tejto úcty vo svätom prijímaní:

**Pred svätým prijímaním:**

1. Hlboko sa pokoríš pred Bohom.

2. Zriekneš sa všetkej sebalásky.

3. Obnovíš si svoje zasvätenie hovoriac: „Som celý tvoj a všetko, čo mám, je tvoje.

4. Pokorne poprosíš túto dobrú Matku, aby ti poskytla svoje srdce s jej dispozíciami na prijatie jej Syna. Lebo ňou bude jej Syn prijatý bez poškvrny a bez nebezpečenstva, že by si ho urazil či stratil. Ním bude viac uctená, než keby si jej dal všetky majetky sveta.

**Po svätom prijímaní:**

Vnútorne uzobraný, uveď Ježiša Krista do Máriinho srdca. Daruj ho Matke, ktorá ho s láskou prijme, čestne ho usadí, bude sa mu hlboko klaňať, dokonale ho milovať, silno ho objímať a v duchu i pravde mu vzdá veľa chvál, aké v našich hlbokých temnotách nepoznáme.

**ZASVÄTENIE FARNOSTI PANNE MÁRII**

Nepoškvrnené Srdce Panny Márie, dnes, plný dôvery prichádzame k Tebe. Týmto úkonom Ti chcem zasvätiť našu farnosť. Drahá naša Matka, navždy sa Ti zasväcujeme a darujeme, keďže si nás prijala pod krížom za svoje deti. Zasväcujeme Ti celý svoj život, svoju dušu a telo, myseľ a vôľu, aby boli naše myšlienky, slová a skutky riadené podľa Božej vôle. Všetko, čím sme, čo máme a čo robíme, všetko nech je Tvojím majetkom a vlastníctvom. Bez akejkoľvek výhrady nechávame vládnuť Tvoje Nepoškvrnené Srdce nad nami, nad našimi rodinami, manželstvami, deťmi, domami, v ktorých bývame, a nad všetkými, ktorí sú nám zverení. Nech sa život v našich rodinách podobá životu Svätej rodiny. Stále chceme myslieť na to, že Ti patríme, že nás vedieš a ochraňuješ.

Nepoškvrnená Matka, sľubujeme Ti, že Ti budeme zasväcovať obety a snaženia každého dňa, že sa budeme s láskou k Tebe modliť ruženec a oslavovať Tvoju pamiatku; a tak uzmierovať Boha za všetky hriechy, urážky i Tebe spôsobené bolesti. Matka, sme Tvoji teraz a naveky. Skrze Teba a s Tebou chceme navždy celkom patriť Tvojmu Synovi a nášmu Spasiteľovi Ježišovi Kristovi, ktorý s Bohom Otcom a v jednote Ducha Svätého žije a kraľuje na veky vekov. Amen.

**Po skončení odporúčané:**

Aspoň raz ročne, v tento deň, si **obnovia svoje zasvätenie**, pričom zachovajú tie isté cvičenia počas 33 dní.

Tiež môžu každý mesiac i každý deň obnovovať si toto všetko týmito slovami: *„Som celý tvoj a všetko, čo mám, je tvoje,“ ó, môj najdrahší Ježišu, skrze Máriu, tvoju svätú Matku.*

Pre hlbšie pochopenie sa odporúča duchovné čítanie:

**O pravej úcte k Panne Márii, Tajomstvo Márie – sv. Ľudovít Maria Grignion z Montfortu**